MFL Salur RM100,000 Kepada Pemain & Pegawai Sarawak United – 4 Bulan Gaji Tertunggak

Dua hari lalu, Persatuan Pemain Bola Sepak Profesional Malaysia (PFAM) memaklumkan telah menerima laporan daripada beberapa orang pemain Sarawak United FC mengenai isu tunggakan gaji yang sudah memasuki 4 bulan.

Perkembangan mendukacitakan itu membuatkan badan pengendali, Malaysian Football League (MFL) membuat keputusan untuk menyalurkan sejumlah RM100,000 bagi membantu pemain dan pegawai pasukan berkenaan yang terkesan dengan isu tersebut.

Menerusi satu kenyataan, keputusan tersebut dicapai secara sebulat suara di dalam Mesyuarat Ahli Lembaga Pengarah MFL Ke-4 yang dipengerusikan oleh presidennya, Dato’ Ab Ghani Hassan semalam bagi meringankan beban pemain dan pegawai yang terlibat.

A post shared by PFA Malaysia (@pfamalaysia)

“Berdasarkan laporan yang MFL terima daripada PFAM, barisan Ahli Lembaga Pengarah MFL semalam bersetuju sebulat suara untuk mengambil tindakan segera memotong dana hak penyiaran Sarawak United sebanyak RM100,000 untuk disalurkan kepada pemain dan pegawai yang mengalami masalah tunggakan gaji.

“Pembayaran kepada pemain Sarawak United FC yang terlibat akan disalurkan oleh Persatuan Pemain-Pemain Bolasepak Profesional Malaysia (PFAM).” katanya.

Tambah Ab Ghani lagi, pihaknya memandang serius isu tunggakan gaji sebegini dan telah mengarahkan Sarawak United menyelasaikannya dalam tempoh dua minggu bermula hari ini.

Kegagalan berbuat demikian, MFL akan membuat tindakan susulan dimana kemungkinan slot bertanding dalam saingan Piala Malaysia tahun ini tidak akan diberikan kepada Sarawak United.

Featured Image: Sarawak United FC


Australia Mahu Bida Piala Dunia FIFA 2030 Atau 2034

Badan induk bola sepak Australia, Football Australia sedang merangka perancangan untuk menganjurkan kejohanan Piala Dunia 2030 atau 2034.

Sebelum ini, mereka telah cuba untuk membida bagi menganjurkan kejohanan Piala Dunia FIFA 2022 namun ianya menemui kegagalan selepas tewas satu undi kepada Qatar.

Menurut laporan CNA yang memetik akhbar berpangkalan di Australia, Ketua Pegawai Eksekutif (CEO) Football Australia, James Johnson percaya ianya masa yang sesuai untuk mereka mencuba sekali lagi.

Ianya selepas Australia berjaya menjadi hos bersama New Zealand bagi kejohanan Piala Dunia Wanita FIFA 2023 selain diberikan hak untuk menganjurkan temasya Sukan Olimpik 2032 di Brisbane.

Untuk makluman semua, ketika ini sebanyak tiga pakatan negara dan sebuah negara tunggal telah disahkan melakukan bidaan untuk menganjurkan kejohanan Piala Dunia pada tahun 2030.

Mereka ialah pakatan Argentina, Chile, Paraguay dan Uruguay dari benua amerika selatan. Keduanya ialah Portugal dan Sepanyol serta Bulgaria, Greece, Romania dan Serbia dari benua eropah. Terakhir ialah Maghribi satu-satunya negara tunggal dari benua afrika.

Johnson seperti mengakui tuan rumah bagi Piala Dunia 2030 akan dianjurkan di benua eropah memandangkan edisi 2022 dan 2026 masing-masing diadakan di asia dan amerika utara.

Justeru beliau melihat peluang untuk Australia untuk memenangi bidaan Piala Dunia itu lebih cerah pada edisi 2034.


Bojan Harap Tuah Laman Sendiri Bantu KL City Kutip 3 Mata Menentang Selangor

Ketua jurulatih Kuala Lumpur City FC (KL City), Bojan Hodak mengharapkan tuah beraksi di laman sendiri, Stadium Bola Sepak Kuala Lumpur, Cheras dapat menyebelahinya apabila turun bertemu Selangor pada malam esok.

Jurulatih kelahiran Croatia ini menjangkakan pertembungan Klang Valley Derby ini akan berlangsung sengit. Malah Bojan turut melihat masing-masing KL City dan Selangor tidak dilihat sebagai pasukan pilihan untuk memenangi perlawanan pada kali ini.

Namun di pihaknya, Bojan mempunyai lebih pilihan untuk diletakkan dalam kesebelasan utama selepas menandatangani beberapa pemain baharu pada jendela perpindahan kedua, baru-baru ini.

“Untuk saya, kali ini tiada pasukan yang patut kita lihat pasukan pilihan atau pasukan bukan pilihan, semuanya sama sahaja kerana semua pasukan ada melakukan perubahan.

“Kami beraksi di laman sendiri malam esok, jadi saya harap ia akan lebih membawa tuah kepada kita untuk mengutip tiga mata nanti.

“Secara keseluruhan, saya gembira dengan pasukan saya dan saya juga ada lebih ramai pilihan untuk diletakkan dalam kesebelasan utama di mana mereka semuanya berada dalam keadaan yang baik sekarang,” jelasnya.

Pada perlawanan pusingan pertama Liga Super lalu, kedua-dua pasukan mencatatkan keputusan seri 1-1 pada aksi yang berlangsung di Stadium Majlis Bandaraya Petaling Jaya (MBPJ).

Kedua-dua gol dijaringkan oleh pemain KL City iaitu Dominique da Sylva dan Giancarlo Gallifuoco (gol sendiri) pada minit ke-80 dan ke-90.


Piala Uber: Malaysia Tidak Pulang Tangan Kosong, Kutip 1 Mata Menentang Mesir

Skuad wanita negara disahkan gagal layak ke saingan kalah mati selepas tumpas dua perlawanan berturut-turut menentang Denmark dan Thailand pada peringkat Kumpulan C saingan Piala Uber 2022.

Namun begitu, Malaysia tidak pulang dengan tangan kosong selepas berhasil merakamkan kemenangan menentang Mesier pada perlawanan terakhir peringkat kumpulan, semalam.

Perlawanan dan kemenangan pertama dimulakan oleh Myisha Mohd Khairul dengan menumpaskan Doha Hany secara “straight set” dengan skor 21-5 dan 21-19 . Kemenangan itu diteruskan pada perlawanan kedua menerusi Tan Zhing Yi yang mengalahkan Nour Ahmed Youssri dengan skor 21-12 dan 21-14.

Pemain berusia 17 tahun yang melakukan debut di kejohanan ini, Chan Wen Tse turut meneruskan rentak kemenangan dengan menumpaskan Hana Tarek Zaher juga menerusi “straight set” dengan skor 21-16 dan 21-16.

Pada perlawanan keempat, pasangan beregu Low Yeen Yuan dan Valeree Siow turut sama merekodkan kemenangan. Mereka meraih pungutan mata 21-6 dan 21-10 mengatasi lawannya, Jana Ashraf dan Jana Abdelkader.

Perlawanan ini ditutup dengan pertarungan antara Teoh Mei Xing-Anna Cheong dan Nor Ahmed Youssri-Hana Tarek Zaher. Beregu negara memastikan kemenangan bersih 5-0 menjadi milik Malaysia dengan skor 21-5 dan 21-4.

Malaysia menamatkan saingan Kumpulan C ini menduduki tempat ketiga dan Mesir di tangga keempat. Sementara itu, skuad tuan rumah, Thailand muncul juara kumpulan dan Denmark pula menjadi naib juara.

Featured Image: Badminton Association of Thailand


Kejohanan Dunia BWF: Perjalanan Soon Huat-Shevon Ditamatkan Beregu Thailand Pada Suku Akhir

Persembahan pasangan beregu campuran Thailand yang menghuni ranking nombor satu dunia ternyata tidak mampu dicabar oleh beregu campuran bebas (independent) negara, Goh Soon Huat dan Shevon Jemie Lai.

Itu menyebabkan gandingan Soon Huat-Shevon terpaksa akur tumpas kepada Dechapol Puavaranukroh dan Sapsiree Taerattanachai sekaligus menyekat kemaraan mereka ke pentas separuh akhir Kejohanan Dunia BWF 2021.

TotalEnergies BWF World Championships 2021XD – Quarter final          🇹🇭Dechapol PUAVARANUKROH🏅21 21 🇹🇭Sapsiree TAERATTANACHAI🏅15 13 🇲🇾Soon Huat GOH          🇲🇾Shevon Jemie LAI🕗 in 44 minutes https://t.co/iFVeLgIP40

Soon Huat-Shevon yang menghuni ranking ke-14 dunia tumpas secara ‘straight set’ dengan keputusan 21-15 dan 21-13 dalam pertarungan yang memakan masa 44 minit.

Sebagai rekod, ini merupakan kekalahan keempat berturut-turut Soon Huat-Shevon di tangan Dechapol-Sapsiree sepanjang mereka bertemu pada tahun ini.

Featured Image: Badminton Photo / Badminton Association of Malaysia


Tips Minit-Minit Akhir FPL GW4 – Bayar Harga Salah!

Bagaimanakah keadaan pasukan Fantasy Premier League (FPL) anda selepas tiga minggu? Sudahkan anda menggunakan wildcard atau salah satu daripada tiga chip yang ditawarkan?

Kami berharap keadaan pasukan dan kumpulan mata anda sepanjang tiga gameweek sebelum ini dalam keadaan baik sahaja. Jom kita lihat pemain-pemain yang patut anda pilih menjelang Gameweek 4.

Penjaga gol – Bernd Leno (Arsenal, 5.0 juta)

Leno berada dalam tahap terbaik selepas melakukan beberapa ‘saves’ penting dalam kedua-dua perlawanan terakhir berdepan Liverpool. Telah memungut satu ‘clean sheet’ daripada tiga perlawanan Premier League sebelum ini, Leno menjadi pilihan utama penjaga gol kami minggu ini.

Pilihan alternatif – Alex McCarthy (Southampton, 4.5 juta)

Pertahanan – Andrew Robertson (Liverpool, 7.0 juta)

Robbo belum gagal dalam memberikan mata dalam kesemua tiga perlawanan sebelum ini. Jika tidak kerana penglibatan dalam sesebuah gol, beliau memberikan mata clean sheet. Bakal berdepan Aston Villa selepas ini, beliau sepatutnya tidak berdepan sebarang masalah dalam menyumbangkan mata sekali lagi.

Pertahanan – Lucas Digne (Everton, 6.1 juta)

Apabila bercakap tentang pertahanan yang mampu memberikan mata dalam penglibatan gol, Lucas Digne merupakan salah satu pemain dalam topik tersebut. Antara pemain yang menjadi punca utama kebangkitan Everton kali ini, dan Brighton seharusnya berjaga-jaga dengan pemain ini.

Pilihan alternatif – Reece James (Chelsea, 5.1 juta)

Pemain Tengah – Mohamed Salah (Liverpool, 12.1 juta)

Salah telah melakukan 13 percubaan dari dalam kotak penalti dalam tiga perlawanan sebelum ini – lebih banyak berbanding mana-mana pemain Premier League lain. Beliau juga merupakan pilihan yang baik untuk jangka masa panjang. Minggu ini, Salah turun berdepan Aston Villa, seterusnya bertemu Everton dan Sheffield United.

Pemain Tengah – Riyad Mahrez (Man City, 8.4 juta)

Pilihan yang baik untuk slot pemain tengah ‘kelas kedua’, Mahrez terlibat dalam kedua-dua gol City ketika mereka tewas 2-5 kepada Leicester. Mahrez juga antara calon ‘differential’ yang mantap dengan kurang 5 peratus daripada pemain FPL seluruh dunia yang memiliki beliau ketika ini.

Pilihan alternatif – Harvey Barnes (Leicester, 7.0 juta)

Penyerang – Dominic Calvert-Lewin (Everton, 7.5 juta)

Anda tidak perlu bertanya soalan mengapa kita semua perlu memiliki DCL ketika ini. Pemain England ini telah menjaringkan gol dalam semua tiga perlawanan sebelum ini dengan jumlah 5 gol, turut menjaringkan hatrik dalam perlawanan Carabao Cup. Wajib beli!

Penyerang – Raul Jimenez (Wolves, 8.6 juta)

Jimenez mungkin tidak terlibat secara langsung dalam semua 4 gol Wolves ketika membelasah West Ham minggu lalu, tetapi harus diingat, beliau berjaya memberi mata dalam dua perlawanan sebelumnya.

Bakal berdepan Fulham, Leeds, Newcastle dan Crystal Palace selepas ini, Jimenez antara pilihan yang baik untuk permainan jangka masa panjang.

Pilihan alternatif – Danny Ings (Southampton, 8.4 juta)

Selamat maju jaya buat semua pembaca Sukanz pada gameweek kali ini!


Terbuka India: Beregu No.2 Dunia ‘The Daddies’ Sekat Yew Sin-Ee Yi Ke Final

Beregu berpengalaman Indonesia merangkap pasangan No.2 dunia, Mohammad Ahsan-Hendra Setiawan berhasil menyekat kemaraan beregu bebas (independent) negara, Ong Yew Sin-Teo Ee Yi ke pentas final Terbuka India 2022.

Ahsan-Setiawan yang turut dikenali sebagai ‘The Daddies’ melakar kemenangan secara ‘straight set’ ke atas Yew Sin-Ee Yi untuk memastikan tiket ke pentas final kejohanan Jelajah Dunia BWF Super 500 ini menjadi milik mereka.

YONEX-SUNRISE India Open 2022MD – Semi final          🇮🇩Mohammad AHSAN🏅21 21 🇮🇩Hendra SETIAWAN🏅15 18 🇲🇾Yew Sin ONG          🇲🇾Ee Yi TEO🕗 in 30 minutes https://t.co/xMAv9qlke5

Di dalam perlawanan tersebut, Ahsan-Setiawan meraih kemenangan dengan skor 21-15 dan 21-18 dalam tempoh masa sekitar setengah jam sahaja.

Sebagai rekod, ini merupakan pertemuan keempat membabitkan kedua-dua pasangan ini di pentas antarabangsa. Mereka telah bertemu sebanyak 3 kali sebelum ini dimana satu perlawanan dimenangi oleh Yew Sin-Ee Yi manakal Ahsan-Setiawan mencatatkan dua kemenangan.

Sebagai tambahan, di pentas final kelak, ‘The Daddies’ akan turun menentang samada beregu Perancis, Fabien Delrue dan William Villeger (ranking 55) atau beregu tuan rumah, Satwiksairaj Rankireddy dan Chirag Shetty (ranking 10).

Featured Image: Badminton Photo / Badminton Association of Malaysia


Kontrak Penjaga Gol Kedah, Ifwat Akmal Bakal Tamat Hujung Tahun Ini

Kontrak penjaga gol Kedah Darul Aman (Kedah), Ifwat Akmal Chek Kassim difahamkan bakal tamat pada penghujung musim ini.

Bagaimanapun, hal kontrak tidak mahu difikirkannya lagi buat masa ini dan Ifwat mahu mencurahkan sepenuh tumpuan untuk memberikan yang terbaik buat skuad Hijau Kuning.

Untuk makluman, musim ini, Ifwat hanya tampil sekali sahaja ketika menentang Johor Darul Ta’zim (JDT) pada aksi Piala Sumbangsih.

Malangnya, selepas daripada itu, dia ditimpa kecederaan di bahagian lutut kiri dan memaksanya berehat panjang.

“Kontrak saya dengan Kedah sampai hujung tahun ini sahaja, sebab itu penting untuk saya membuktikan sesuatu kepada pasukan bahawa saya juga mampu.

“Tengok la nanti macam mana, saya kena buat yang terbaik dahulu untuk pasukan ini, selepas itu barulah saya akan fikirkan untuk musim depan bagaimana,” katanya.

Ketiadaan Ifwat memberi peluang kepada pemain senior, Shahril Sa’ari untuk mengisi posisi penjaga gawang Kedah.

Bukan sahaja berperanan sebagai pengganti, Shahril dilihat menampilkan persembahan yang konsisten sebagai penjaga gol utama dan memainkan peranan meletakkan Kedah menduduki tangga ke-3 Liga Super pada ketika ini.

Walaupun dilihat sukar untuk merebut kembali posisi tersebut, Ifwat tampil positif dan sedia untuk bekerja dengan lebih keras bagi meraih kepercayaan ketua jurulatih, Aidil Sharin Sahak untuk menyenaraikannya pada perlawanan liga yang akan datang.

“Persaingan itu saya lihat secara sihat kerana masing-masing pasti akan mendapat peluang dan semuanya mempunyai kelebihan yang tersendiri.

“Sasaran saya adalah supaya peluang saya untuk kembali beraksi lebih cerah selepas liga bersambung kerana sudah lama saya terlepas perlawanan pada musim ini.

“Memandangkan Piala AFC belum bermula, jadi saya kena rebut peluang ini dengan segera supaya nanti perlawanan penting juga saya dapat diberi kepercayaan untuk diturunkan.

“Sekarang pun, saya sudah betul-betul pulih dan tiada masalah sekiranya untuk beraksi, jadi saya percaya peluang saya akan ada sebaik sahaja perlawanan kembali bersambung,” katanya lagi.

Featured Image: Kedah Darul Aman


Gara-Gara Cium Bola, Sergio Lopez Didenda $1200 Langgar SOP Pencegahan Covid-19

Hanya disebabkan mencium bola, seorang pemain bola sepak di Ecuador, Sergio Lopez telah didenda sebanyak $1200.

Pemain tengah kelab Aucas berusia 31 tahun itu menjadi pemain pertama yang dihukum atas kesalahan tersebut oleh jawatankuasa liga utama Ecuador, Liga Pro.

Lopez yang merupakan pemain kelahiran Argentina melakukan kesalahan berkenaan ketika pasukannya berjaya menumpaskan Macara, 1-0 pada jumaat lalu.

Kesalahan tersebut di bawah peraturan kebersihan pencegahan Covid-19 yang diperkenalkan sejak kembalinya saingan liga bola sepak negera tersebut pada ogos lalu setelah ditunda selama lima bulan.

Selain itu, lima pemain turut didenda sebanyak $1200 seorang kerana bertukar jersi – salah satu peraturan yang dilarang – selepas daripada perlawanan yang berlangsung pada 16 ogos lalu.

Manakala dua pasukan iaitu Liga de Portoviejo didenda kerana tidak menyediakan kit bantuan awal dan Barcelona SC pula tidak menyediakan cecair pembasmi kuman.

Untuk rekod, Ecuador telah mencatatkan 114,000 jangkitan dan hampir 6,600 kematian disebabkan oleh pandemik Covid-19.


Selangor MAC Pertahankan Kejuaraan MPFL Buat Kali Kedua Berturut-Turut

Saingan Malaysia Premier Futsal League (MPFL) musim ini menyaksikan juara bertahan, Selangor MAC berjaya mengesahkan kejuaraan selepas menewaskan Shah Alam City pada perlawanan ke-13 di Kompleks Sukan Panasonic, malam tadi.

Dalam perlawanan tersebut, skuad yang dikendalikan oleh Addy Shairullyzam itu meraih kemenangan 1-0 hasil jaringan Matheus Vasconcelos Silva pada babak pertama. Lebih manis, Selangor MAC mengesahkan kejuaraan musim ini dengan berbaki satu lagi perlawanan.

Keputusan CUCKOO MPFL 2022Sirkit 8 | Ahad, 6 Mac 2022SHAH ALAM CITY 0-1 SELANGOR MAC⚽ Matheus Vasconcelos Silva 16' 🏆 Selangor MAC telah sah bergelar juara biarpun berbaki satu perlawanan pada Sirkit 9, 11-13 Mac 2022#FAM #HarimauMalaya #Futsal #CUCKOOMPFL2022 pic.twitter.com/tZKLmvpulg

Untuk perlawanan terakhir MPFL musim ini, Selangor MAC dijadualkan menentang pencabar terdekatnya, Pahang Rangers FC, Ahad depan, pada Sirkit ke-9 kelak. Ketika ini, Pahang Rangers yang dibimbing oleh Gerard Casas itu turut mengesahkan statusnya sebagai naib juara dengan mengutip 32 mata daripada 13 perlawanan.

Sebagai rekod, Selangor MAC merupakan juara sulung bagi saingan MPFL (dahulunya dikenali sebagai Liga Futsal Kebangsaan) yang dianjurkan pada tahun 2019. Bagaimanapun, dua edisi berikutnya 2020 dan 2021 tidak dapat dijalankan ekoran pandemik Covid-19 yang melanda negara.

Featured Image: Football Association of Malaysia & Selangor MAC


Rating Sukanz: Kemasukan Quentin Cheng Bantu Malaysia B-22 Raih Kemenangan Ke Atas Laos

Skuad Malaysia Bawah 22 Tahun (B-22) berjaya memulakan kempen Kelayakan Piala Asia B-23 pada peringkat Kumpulan J dengan langkah kanan.

Kemenangan ini diraih setelah skuad Harimau Muda kendalian Coach Brad ini berhasil menumpaskan skuad Laos B-22 dengan keputusan 1-0 dalam perlawanan yang berlangsung di Stadium MFF, Ulaanbaatar, Mongolia pada hari ini.

Gol tunggal tersebut dijaringkan oleh Azfar Fikri pada separuh masa kedua setelah menyudahkan hantaran lintang cantik oleh wing back kanan, Quentin Cheng pada minit ke-68.

Kemenangan 1-0 ini memberikan Malaysia 3 mata yang sangat berharga. Ia membolehkan Malaysia mendahului Kumpulan J setelah perlawanan melibatkan dua lagi pasukan, Thailand dan Mongolia berakhir dengan keputusan seri pada tengah hari tadi.

Berikut adalah rating pemain-pemain Harimau Muda ketika menentang Laos:

Berjaya memastikan ‘clean sheet’ buat Malaysia dan Azri juga tidak berhadapan dengan ujian getir memandangkan Laos kurang efektif dalam melakukan serangan.

Melakukan tugasan bertahan dengan baik bersama dua orang lagi pertahanan dalam sistem bek bertiga. Disebabkan kerja-kerja bertahan yang baik, penjaga gol Malaysia tidak berhadapan dengan ancaman yang berbahaya.

Harith menjadi ‘ball playing defender’ dan dia turut memainkan peranan sebagai titik permulaan kepada pembinaan permainan Malaysia dari bawah. Tugas-tugas bertahannya turut dilakukan dengan baik.

Sepertimana dua rakan sepasukannya di bahagian pertahanan, Azrin turut memastikan serangan-serangan Laos dapat dipatahkan sekaligus melindungi gawang Malaysia daripada dibolosi.

Persembahannya di sebelah kanan tidak begitu signifikan terutamanya dalam membantu bahagian serangan Malaysia. Dia dikeluarkan pada separuh masa kedua oleh Coach Brad.

Agak bergelut untuk Nik Akif menampilkan persembahan terbaiknya dalam perlawanan ini. Selain itu, dia juga sentiasa diasak oleh pemain-pemain Laos untuk membantutkan serangan Malaysia.

Pada separuh masa pertama Mukhairi juga bergelut untuk merancang bahagian tengah Malaysia. Namun pada separuh masa kedua, setelah kemasukan beberapa pemain baharu, permainan Mukhairi bertambah baik dan membolehkan bahagian tengah lebih dikuasai oleh Malaysia.

Beraksi sebagai wing back kiri dan ada beberapa gerakannya berhasil menerpa berdekatan kotak penalti Laos. Akan tetapi hantaran yang dilakukannya tidak begitu membantu barisan serangan negara untuk mendapatkan gol. Separuh masa kedua, Umar dikeluarkan oleh Coach Brad.

Tidak mendapat suapan bola dan sokongan yang baik daripada rakan sepasukan menyebabkan dia sedikit terasing di bahagian atas. Beberapa gerakannya juga dapat dipatahkan oleh pertahanan lawan. Separuh masa kedua Syafik dikeluarkan.

Selain berperanan sebagai penyerang tengah, Luqman turut turun ke bawah untuk mendapatkan bola namun tiada rezeki buatnya untuk menjaringkan gol dalam perlawanan ini. Bagaimanapun, Luqman turut memainkan peranan dalam gerakan yang menghasilkan gol buat Malaysia.

Pada separuh masa pertama dia mendapat beberapa suapan daripada rakan sepasukan namun tidak dapat menyempurnakannya. Babak kedua, satu hantaran lintang oleh Quentin Cheng berjaya disudahkannya untuk menghasilkan jaringan tunggal perlawanan dan memberikan 3 mata berharga buat Malaysia.

Masuk pada minit ke-65 menggantikan Umar Hakeem di posisi wing back kiri. Ada beberapa larian menyerang yang berhasil dilakukannya serta hantaran lintang ke dalam kotak penalti Laos.

Masuk pada minit ke-65 menggantikan Azam Azmi di posisi wing back kanan. Selepas 3 minit kemasukannya, Quentin menghasilkan satu assist penting yang membantu Malaysia menjaringkan gol tunggal perlawanan.

Dimasukkan pada minit ke-67 menggantikan Syafik Ismail. Beraksi sebagai penyerang kiri dan beberapa kali kepantasannya digunakan untuk melakukan serangan.

Masuk pada minit ke-78 menggantikan Azfar Fikri dan banyak beraksi di bahagian midfield. Selain daripada membantu penguasaan Malaysia di bahagian tengah, tidak banyak yang disumbangkannya sehingga ke tamat permainan.


Ranking FIFA: Skuad Bola Sepak Wanita Berada Di No.85 Dunia – Meningkat 3 Anak Tangga

Skuad bola sepak wanita senior kebangsaan atau dikenali dengan julukan Malayan Tigress merekodkan peningkatan dalam kedudukan ranking dunia.

Menerusi kemaskini terbaru oleh Persekutuan Persatuan Bola Sepak Antarabangsa (FIFA) semalam, skuad bola sepak wanita merekodkan peningkatan sebanyak tiga anak tangga sekaligus meletakkan mereka di tangga ke-85 daripada 181 pasukan di seluruh dunia.

Sebagai perbandingan, ranking terakhir yang diduduki oleh mereka setakat Mac lalu adalah di tangga ke-88 dunia. Sementara itu, Malayan Tigress turut menempat diri mereka di kelompok 18 pasukan terbaik dalam kalangan pasukan-pasukan benua asia.

Untuk rekod, ranking terbaik yang pernah diduduki oleh pasukan bola sepak wanita senior kebangsaan adalah di tangga ke-69 dunia sekitar tahun 2003.

Featured Image: Football Association of Malaysia


Kejuaraan AFF Wanita: Malaysia Seri Tanpa Jaringan Dalam Perlawanan Pertama Menentang Singapura

Skuad wanita senior kebangsaan memulakan kempen Kejuaraan AFF Wanita 2022 dengan keputusan seri tanpa sebarang jaringan dalam perlawanan sulung peringkat Kumpulan A, semalam.

Keputusan tersebut diraih ketika menentang pasukan dari negara seberang tambak, Singapura bertempat di Stadium Memorial Rizal, Manila.

Kejuaraan Wanita AFF 2022 | Isnin, 4 Julai 2022

SINGAPURA 🇸🇬 0-0 🇲🇾 MALAYSIA#FAM #HarimauMalaya #MalayanTigress #AFFWomen2022 pic.twitter.com/TU1WG1fDCF

— FA Malaysia (@FAM_Malaysia) July 4, 2022

Dalam perlawanan tersebut, skuad berjulukan Malayan Tigress bimbingan Jacob Joseph ini menurunkan Azurin Mazlan (penjaga gol), Nur Lyana, Ji Fedallah, Jaciah Jumilis, Jessica Susanne, Steffi Kaur, Fatin Shahida, Henrietta Justine, Andrea Lee, Malini Nordin dan Nurfatin Rozani.

Keputusan yang diraih ini membolehkan Malayan Tigress memungut satu mata daripada perlawanan ini dan meletakkan mereka di tangga ketiga dalam Kumpulan A.

Untuk perlawanan berikutnya, Malayan Tigress akan bertemu Indonesia pada hari esok (6 Julai).

Featured Image: Football Association of Singapore


Kompleks Sukan Bukit Merbau Bakal Miliki Stadium Berkapasiti 20,000 Penonton – Peruntukan RM256 Juta

Pembinaan Kompleks Sukan Bukit Merbau yang bakal menjadi salah satu venue Sukan Malaysia (SUKMA) 2026 di Kelantan akan bermula awal tahun 2023.

Perkara tersebut dimaklumkan oleh Menteri di Jabatan Perdana (Ekonomi) Datuk Seri Mustapa Mohamed menerusi laman sosialnya selepas mengadakan lawatan ke tapak pembinaan yang terletak di Pasir Puteh, semalam.

Berdasarkan perkongsiannya, kompleks sukan ini akan memiliki enam komponen kemudahan yang utama seperti berikut:

Selain itu, Mustapa memberitahu bahawa ianya turut mempunyai kemudahan seperti ruang pejabat, bilik persalinan, bilik rawatan, bilik media, bilik doping, surau dan gimnasium.

Menurutnya, kompleks tersebut akan dibina di atas tanah berkeluasan 160 ekar. Ketika ini, ianya berada di peringkat pra-perlaksanaan dan tender bagi kompleks sukan ini akan dilaksanakan secara berperingkat mengikut komponen-komponen.

Ianya akan dimulakan dengan tender bagi pembinaan stadium yang akan dikeluarkan pada Ogos 2022. Untuk makluman semua, kompleks ini dijangka siap sepenuhnya pada penghujung tahun 2025.

Pelaksanaan pembinaan kesemua projek infrastruktur ini akan dipantau dengan rapat oleh Unit Penyelarasan Pelaksanaan, Jabatan Perdana Menteri (ICU, JPM) dan Jabatan Kerja Raya (JKR) bagi memastikan pembinaannya mengikut jadual yang ditetapkan.

Tambahnya lagi, kerajaan persekutuan telah meluluskan peruntukan perbelanjaan pembangunan bagi Kompleks Sukan Bukit Merbau – salah satu venue SUKMA 2026 – sebanyak RM256 juta di bawah Rancangan Malaysia Ke-12 (RMKe-12).

Ianya merupakan satu komitmen di antara kerajaan persekutuan dan kerajaan negeri dalam membangunkan kemudahan yang mengutamakan aspek gaya hidup sihat, sosial dan sukan di negeri Kelantan.

Featured Image: Facebook Wan Roslan Wan Hamat


Malaysia Dipilih Hos Jelajah BWF Super 100 Bagi Tahun 2023-24

Malaysia menjadi salah satu daripada tiga hos baharu bagi kejohanan Jelajah BWF (BWF Tour) Super 100 bagi kalendar pertandingan 2023 dan 2024.

Dua lagi hos baharu turut sama dipilih bersama-sama Malaysia ialah Taiwan dan Emiriah Arab Bersatu (UAE).

Perkembangan ini dimaklumkan oleh Persekutuan Badminton Dunia (BWF) menerusi satu kenyataan rasmi di laman sesawangnya, semalam.

Check out the lineup of BWF Tour Super 100 tournaments for 2⃣3⃣ / 2⃣4⃣.https://t.co/QkV94vEcIP

— BWF (@bwfmedia) December 1, 2022

Kejohanan tersebut dijadualkan berlangsung bermula 31 Oktober hingga 5 November bagi tahun 2023. Manakala untuk tahun berikutnya, ianya bakal berlangsung pada 15 hingga 20 Oktober.

Bagaimanapun, BWF belum mengesahkan secara rasmi venue bagi kejohanan Malaysia Super 100 tersebut.

Untuk makluman semua, kejohanan bertaraf Super 100 ini menawarkan 5,500 mata bagi setiap pemenang. Dan pungutan mata ini boleh dibawa untuk pengiraan Ranking Jelajah Dunia (World Tour Ranking) serta kelayakan ke Sukan Olimpik Paris 2024.

Selari dengan pengumuman ini, Malaysia bakal menganjurkan tiga kejohanan badminton antarabangsa di bawah kawal selia BWF iaitu Terbuka Malaysia Super 1000, Malaysia Masters Super 500 dan Malaysia Super 100.


Ranking BWF: Aaron-Wooi Yik Jatuh Satu Anak Tangga, Yew Sin-Ee Yi Kekal No.8 Dunia

Juara Kejohanan Dunia BWF merangkap beregu lelaki No.1 tanah air, Aaron Chia dan Soh Wooi Yik terlepas kedudukan No.2 dunia setelah 14 minggu berturut-turut menghuni tangga berkenaan dalam Ranking Dunia.

Kemaskini terbaru oleh badan induk, Persekutuan Badminton Dunia (BWF) menyaksikan Aaron-Wooi Yik terjatuh satu anak tangga sekaligus menghuni ranking ketiga dunia pada minggu ke-18.

Sementara itu, mengisi kedudukan No.2 dunia itu pada minggu ini adalah gandingan yang terkenal dengan julukan “The Daddies” dari Indonesia, Hendra Setiawan dan Mohamad Ahsan.

Mereka merampas kedudukan tersebut selepas mengumpul 80,405 mata daripada sepuluh kejohanan terbaiknya – melebihi 882 mata berbanding yang dimiliki Aaron-Wooi Yik.

Pada masa yang sama, sepasang lagi beregu lelaki negara, Ong Yew Sin dan Teo Ee Yi kekal menghuni tangga kelapan dunia.

Biarpun mara ke perlawanan akhir dan muncul naib juara di Kejohanan Badminton Asia (BAC) 2023 pada Ahad lalu ianya masih tidak mencukupi untuk merampas kedudukan ketujuh dunia yang dihuni gandingan China, Liang Wei Keng dan Wang Chang.

Namun begitu, perbezaan antara kedua-dua beregu tersebut itu semakin mengecil iaitu 730 mata berbanding 3,030 mata pada minggu lalu.


Cabaran Antarabangsa Osaka: Beregu Lelaki Negara Tersangkut Berjemaah Di Pusingan 32

Kesemua beregu lelaki Malaysia yang mengambil bahagian dalam Cabaran Antarabangsa Osaka terkandas secara berjemaah pada pusingan awal sekaligus menyaksikan tiada wakil negara akan beraksi pada peringkat seterusnya iaitu Pusingan 16.

Terdahulu, saingan badminton bertaraf Gred 3 di bawah kelolaan Persekutuan Badminton Dunia (BWF) ini menyaksikan penyertaan seramai lima wakil negara yang terdiri daripada gandingan Choong Hon Jian-Goh Sze Fei, Muhammad Haikal-Nur Izzuddin, Arif Junaidi-Yap Roy King, Lwi Sheng Hao-Jimmy Wong dan Low Hang Yee.

Bagaimanapun, kelima-lima beregu ini tumpas kepada lawan masing-masing dalam perlawanan peringkat Pusingan 32 yang berlangsung hari ini.

R32#JPN🇯🇵 Tori Aizawa-Yuto Noda def. #MAS🇲🇾 Goh Sze Fei-Choong Hon Jian(6) 21-16 16-21 21-13#DemiMalaysia #BadmintonMalaysia pic.twitter.com/uxjF6pIQlH

— BAM (@BA_Malaysia) March 30, 2023

Hon Jian-Sze Fei yang diletakkan sebagai pilihan keenam kejohanan menjadi yang terawal mengalami kekalahan ketika bertemu wakil tuan rumah, Tori Aizawa dan Yuto Noda menerusi skor yang berkesudahan 21-16, 16-21 dan 13-21.

Ianya diikuti dengan Sheng Hao-Jimmy yang tumpas secara “straight set” dengan skor 16-21 dan 18-21 di tangan beregu Korea, Kim Young-hyuk dan Wang Chan. Tidak lama kemudian, kedukaan yang sama turut menimpa Haikal-Izzuddin apabila kalah kepada wakil Taiwan, Chen Zhi-Ray dan Lu Chen menerusi skor 21-13, 22-24 dan 21-17.

R32#TPE Chen Zhi Ray-Lu Chen def. #MAS🇲🇾 Izzuddin Rumsani-Haikal Nazri 21-13 22-24 21-17#DemiMalaysia #BadmintonMalaysia pic.twitter.com/1NjTaxgBOh

— BAM (@BA_Malaysia) March 30, 2023

Kemudiannya, Arif-Roy King yang turut bertemu sepasang lagi wakil tuan rumah, Hiroki Midorikawa dan Kyohei Yamashita pula tersingkir selepas melalui satu pertarungan sengit yang berkesudahan dengan pungutan mata 20-22, 21-18 dan 24-22.

Akhir sekali, gelanggang di Gimnasium Bandar Moriguchi ini menjadi saksi wakil terakhir negara dalam kategori beregu lelaki turut sama tumbang setelah ditundukkan oleh beregu Taiwan, Ming Che Lu dan Tang Kai Wei menerusi tiga set permainan yang berskor 23-25, 21-11 dan 21-13.


Malaysia Masters: Tang Jie-Valeree Cipta Kejutan Singkir Beregu No.12 Dunia

Pasangan campuran yang bergandingan sejak awal Jun lalu, Chen Tang Jie dan Valeree Siow mencipta kejutan menyingkirkan beregu Jerman yang menghuni ranking ke-12 dunia daripada saingan Malaysia Masters 2022.

Walaupun mereka berada di ranking ke-150 dunia pada saat ini, Tang Jie-Valeree berhasil merekodkan kemenangan secara “straight set” ke atas Mark Lamsfuss dan Isabel Lohau di Pusingan 32, sebentar tadi.

Dalam pertarungan tersebut, Tang Jie-Valeree meraih kemenangan dengan keputusan 21-17 dan 21-11 dalam tempoh masa 33 minit permainan bertempat di Gelanggang 1, Axiata Arena Bukit Jalil.

R32Lamsfuss/Lohau 🇩🇪17-21, 11-21Tang Jie/Valeree Siow 🇲🇾

Padu beregu negara ini. Permainan dominan daripada awal perlawanan untuk meraih kemenangan ke atas pilihan ke-8 kejohanan & lawan di ranking ke-12 dunia! #BWFWorldTour #KamiTeamMalaysia pic.twitter.com/5e6XyLxdWx

— Team Malaysia (@TeamMsia) July 6, 2022

Kemenangan ini membolehkan Tang Jie-Valeree mara ke peringkat Pusingan 16 dalam saingan bertaraf Jelajah Dunia Super 500 BWF ini.

Menanti mereka di peringkat tersebut adalah beregu Thailand yang menduduki ranking ke-22 dunia, Supak Jomkoh dan Supissara Paewsampran.

Pasangan ini meraih kemaraan ke Pusingan 16 selepas menyingkirkan beregu Indonesia, Zachariah Sumanti dan Hediana Julimarbela secara “straight set” dengan skor 21-18 dan 21-16 di Pusingan 32.

Featured Image: Badminton Association of Malaysia


Sanusi: Pihak Sebar KDA FC Merudum Berpunca Masalah Tunggakan Gaji Akan Disaman

Menteri Besar Kedah merangkap Presiden Persatuan Bola Sepak Kedah (KFA), Dato’ Seri Muhammad Sanusi Md Noor menegaskan pihak Kedah Darul Aman FC (KDA FC) tidak teragak-agak untuk menyaman pihak yang menyebarkan fitnah aksi hambar skuad Sang Kenari berpunca daripada masalah tunggakan gaji.

Memetik perkongsian oleh laman Urus Setia Penerangan Kedah Darul Aman (UPDA) pada hari ini, Sanusi turut berkongsikan bahawa beliau dimaklumkan oleh KDA FC tidak berhadapan dengan sebarang tunggakan gaji terhadap para pemain seperti dicanang oleh sebahagian pihak.

Katanya, penyebar fitnah bakal berhadapan tindakan mahkamah akibat daripada perbuatan ‘gatal tangan’ mereka sendiri.

Untuk makluman semua, KDA FC hanya meraih satu kemenangan serta satu seri daripada lima perlawanan terakhir bagi saingan Liga Super.

Walaupun masih kekal di tangga kedua liga, skuad bimbingan Aidil Sharin Sahak ini menghadapi satu masalah kronik iaitu bolos terlalu banyak gol. Selepas mengharungi lapan perlawanan liga, KDA FC merekodkan 17 bolos – terbanyak dalam saingan Liga Super musim ini.

Kedudukan Carta Liga Super 2022

Selepas 8 perlawanan, KDA FC berada ditangga kedua namun pasukan lain masih berbaki beberapa perlawanan. Aksi seterusnya menentang    Negeri Sembilan FC, 17 Mei ini. pic.twitter.com/HYGOgAwKcA

— KEDAH DARUL AMAN FC (@kda_fc) May 11, 2022

Pada masa yang sama, Sanusi turut meluahkan perasaan tidak gembiranya terhadap persembahan hambar KDA FC pada ketika ini. Bagaimanapun beliau tidak masuk campur dan menyerahkan kepada barisan jurulatih serta para pemain untuk menentukan prestasi mereka.

“Sebagai Presiden KFA saya tidak akan masuk campur, saya juga seperti peminat yang lain, kita mahu Kedah menang.

“Saya difahamkan akan ada rundingan dengan pemain. Mungkin pemain-pemain yang cedera dan lambat pulih akan dipertimbangkan kedudukannya,” katanya lagi.

Featured Image: Unit Penerangan Kedah Darul Aman – UPDA


Real Chukai Mulakan Pembinaan Kafe, Penambahan Satu Lagi Sumber Pendapatan Kelab

Kelab yang bakal beraksi dalam saingan Liga M3, Kelab Bola Sepak Real Chukai (Real Chukai) memaklumkan telah memulakan pembinaan kafenya yang tersendiri.

Kafe tersebut bakal dibina di sebelah kiri grandstand gelanggang rasminya, Stadium Mak Chili yang bertempat di Kemaman, Terengganu.

Pembinaan kafe tersebut, kelab yang mendapat nama julukan The Achors itu bakal menambahkan satu lagi sumber pendapatannya bagi meneruskan agendanya di masa akan datang.

“Pembinaan sebuah Cafe di Mak Chili Stadium telahpun bermula dan dijangka siap dan mula beroperasi pada bulan oktober ini.

“Dengan adanya cafe ini dijangka mampu menambah lagi pendapatan kelab dan meneruskan perancangan lain yang dimasa akan datang.” tulis kenyataan kelab terbabit pada hari ini.

Menerusi kemaskini tersebut, Real Chukai turut menyertakan beberapa ilustrasi bagaimana keadaan kafe miliknya apabila siap sepenuhnya kelak.

Rekaan kafe dua tingkat tersebut cukup ringkas namun disertakan dengan ruangan makan untuk para peminat serta bakal menempatkan kedai rasmi yang akan menjual barangan kelab.


Liga Premier 2022 Disertai 10 Pasukan Sahaja Selepas Perak II ‘Diturunkan Pangkat’ Ke Liga M3

Malaysian Football League (MFL) mengumumkan hanya 10 pasukan yang bakal bertanding dalam divisyen kedua bola sepak Malaysia, Liga Premier 2022.

Perkara itu disahkan oleh Ketua Pegawai Eksekutif (CEO) MFL, Stuart Ramalingam dalam satu kenyataan yang dikeluarkan pada hari ini.

Dimaklumkan keputusan itu dibuat berikutan reserve team (pasukan simpanan), Perak FC II tersingkir secara automatik ke saingan Liga M3 selepas parent club (pasukan induk), Perak FC turun pangkat bermain di Liga Premier musim 2022.

Kata Stuart, Perak FC menamatkan kempen di posisi ke-11 Liga Super 2021 sekaligus tersingkir ke Liga Premier 2022.

Manakala pasukan berstatus reserve team secara automatik akan tersingkir daripada pertandingan sekiranya parent club mereka jatuh liga berdasarkan Manual Liga Malaysia Artikel 3.19.6 Peraturan Reserve Team.

Jelasnya lagi, Amateur Football League (AFL) juga telah membuat pengumuman pembatalan Liga M3 pada 14 September 2021 menyaksikan tiada pasukan daripada liga berkenaan dapat dipromosikan ke Liga Premier 2022 secara merit pertandingan.

Baca: Majoriti Pasukan Bersetuju Liga M3 Musim Ini Dibatalkan

Justeru, MFL membuat keputusan untuk menganjurkan Liga Premier dengan jumlah 10 pasukan sahaja pada tahun hadapan.

Dengan ketiadaan Perak FC II, Liga Premier 2022 akan menampilkan Kuching City FC, Johor Darul Ta’zim II, Terengganu FC II, Selangor FC 2, PDRM FC, Kelantan United FC, Kelantan FC, Skuad Projek FAM-MSN diikuti pendatang dari Liga Super, Perak FC dan UiTM FC.

Sementara itu, dua pasukan teratas Liga Premier, Sarawak United FC dan Negeri Sembilan FC telah pun mengesahkan kemaraan mereka bertanding dalam kempen Liga Super 2022.


BAC 2023: Aaron-Wooi Yik Buat Perhitungan Dengan Juara Indonesia Masters Di Pusingan 32

Beregu lelaki No.1 tanah air, Aaron Chia dan Soh Wooi Yik akan memulakan kempen Kejohanan Badminton Asia (BAC) 2023 dengan menentang juara Indonesia Masters, Leo Rolly Carnando dan Daniel Marthin.

Pasangan No.3 Indonesia terbabit menjadi lawan buat Aaron-Wooi Yik di Pusingan 32 BAC kali ini selepas keluarnya hasil undian, pada hari ini.

Kedua-dua pasangan ini pernah bertemu sebanyak empat kali sebelum ini. Tiga daripadanya berhasil dimenangi oleh Aaron-Wooi Yik melainkan pertemuan terakhir yang berlangsung pada Pusingan 32 di All England baru-baru ini.

Sementara itu, beregu lelaki No.2 tanah air, Ong Yew Sin dan Teo Ee Yi pula akan memulakan kejohanan ini menentang pasangan India yang menghuni ranking ke-27 dunia, M. R. Arjun dan Dhruv Kapila.

Manakala Man Wei Chong dan Tee Kai Wun pula akan berhadapan dengan wakil Thailand yang berada di ranking ke-37 dunia, Chaloempon Charoenkitamorn dan Nanthakarn Yordphaisong.

Akhir sekali, Tan Kian Meng dan Tan Wee Kiong akan berentap dengan beregu No.6 dunia dari India, Satwiksairaj Rankireddy dan Chirag Shetty.

Featured Image: Badminton Association of Malaysia


Lee Zii Jia Melangkah Ke Separuh Akhir Terbuka Jerman Buat Pertama Kali Dalam Karier

Pemain perseorangan bebas (independent) negara, Lee Zii Jia berhasil melangkah ke peringkat separuh akhir saingan Terbuka Jerman – Jelajah Dunia Super 300 BWF – buat pertama kali dalam kariernya.

Kemaraan itu dirakamkan selepas pemain yang berada di ranking ketujuh dunia ini berjaya menumpaskan lawannnya, pemain China, Zhao Jun Peng pada peringkat suku akhir, sebentar tadi.

Dalam perlawanan tersebut, Zii Jia yang merupakan pilihan kelima untuk menjuarai saingan ini meraih kemenangan ke atas pemain yang menghuni ranking ke-38 dunia itu secara ‘straight set’ dengan keputusan 21-12 dan 21-18.

YONEX GAINWARD German Open 2022MS – Quarter final21 21 🇲🇾Zii Jia LEE🏅12 18 🇨🇳Jun Peng ZHAO🕗 in 40 minutes https://t.co/cwBop0Epdf

Sebagai rekod, ini merupakan pertarungan julung kalinya melibatkan Zii Jia dan Jun Peng di pentas antarabangsa.

Dengan kemenangan ini, Zii Jia akan bertemu samada pemain Thailand, Kunlavut Vitidsarn (ranking ke-20) atau pemain Jepun, Kenta Nishimoto (ranking ke-19) di peringkat separuh akhir yang dijadualkan berlangsung pada malam esok (waktu Malaysia).

Untuk makluman semua, ketika menyertai saingan Terbuka Jerman 2019 yang lalu, pemain badminton kelahiran Alor Setar, Kedah ini hanya mara setakat peringkat suku akhir sahaja.


Terbuka Jerman: Yew Sin-Ee Yi Hampir Terkandas Di Pusingan 32

Pasangan beregu lelaki bebas (independent) negara, Ong Yew Sin dan Teo Ee Yi berjaya melepasi cabaran oleh beregu India di Pusingan 32 dalam saingan Terbuka Jerman, hari ini.

Namun, Yew Sin-Ee Yi yang menghuni ranking ke-11 dunia terlebih dahulu diberikan tentangan sengit oleh M. R. Arjun dan Dhruv Kapila yang menduduki ranking ke-39 dunia sebelum meraih kemenangan.

Dalam perlawanan tersebut, Yew Sin-Ee Yi merangkap beregu pilihan keenam untuk menjuarai kejohanan ini berhasil memenangi set pertama dengan merekodkan kemenangan selesa 21-13.

YONEX GAINWARD German Open 2022MD – Round of 32               🇲🇾Yew Sin ONG🏅21 20 21 🇲🇾Ee Yi TEO🏅13 22 19 🇮🇳M.R. ARJUN               🇮🇳Dhruv KAPILA🕗 in 59 minutes https://t.co/tH8qNxX1Kp

Bagaimanapun, Arjun-Kapila bangkit pada set kedua dengan mencatatkan kemenangan 22-20 sekaligus mengheret Yew Sin-Ee Yi ke ‘rubber set’.

Perlawanan set ketiga berlangsung dengan sengit, namun di penghujungnya, Yew Sin-Ee Yi berjaya menamatkannya dengan keputusan 21-19.

Untuk makluman semua, pertembungan antara kedua-dua pasangan beregu ini berlangsung dalam tempoh masa yang menghampiri satu jam.

Dengan kemenangan ini, Yew Sin-Ee Yi berhasil melangkah ke Pusingan 16 di kejohanan bertaraf Jelajah Dunia Super 300 ini. Pencabar mereka seterusnya ialah beregu England, Ben Lane dan Shane Vendy.


Safawi Rai Gol Sulung Untuk Isteri, Raih Perhatian Media Antarabangsa

Penyerang sensasi negara, Safawi Rasid menjaringkan gol sulungnya pada tahun ini buat Malaysia. Sejurus jaringan tersebut, pemain berusia 26 tahun meraikan jaringan tersebut dengan satu keraian yang unik dalam aksi persahabatan menentang Kepulauan Solomon, malam tadi.

Keraian tersebut merupakan simbolik kepada isterinya, Syifa Melvin yang kini sarat hamil mengandung selama enam bulan dan pemain Johor Darul Ta’zim (JDT) itu ingin ‘menghadiahkan’ jaringan itu kepada isterinya.

“Gol itu hadiah kepada isteri saya (yang mengandung). Doakan kami semoga selamat semua. (Kandungan) dah masuk enam bulan,” jelasnya menerusi video yang dikongsikan Flash Sukan.

⚽ MALAYSIA 🇲🇾 3-1 🇸🇧 KEPULAUAN SOLOMON#FAM #HarimauMalaya pic.twitter.com/vx9MgzbITO

— FA Malaysia (@FAM_Malaysia) June 14, 2023

Jaringan Safawi terhasil dengan gerakan yang cukup cantik setelah menerima hantaran tepat Lee Tuck. Ianya disambut cemerlang pemain tersebut diikuti dengan satu sungkitan melepasi pertahanan sebelum disudahkan dengan sepakan voli deras sebelum sempat jatuh ke tanah menewaskan penjaga gol lawan, Philip Mango.

Gol tersebut bukan sahaja menggamit 12,265 penyokong yang hadir ke stadium malahan mendapat perhatian orang ramai termasuk media antarabangsa, B/R Football yang berpangkalan di Amerika Syarikat.

Ketika artikel ini ditulis, ciapan dengan kapsyen “adds Malaysia’s Safawi Rasid to the Puskas list” daripada akaun media berkenaan merekodkan lebih 600,000 tontonan, hampir 9,000 likes serta sekitar 4,500 ulang ciap (retweet) di platform Twitter.

*adds Malaysia's Safawi Rasid to the Puskas list*

— B/R Football (@brfootball) June 14, 2023

Perlawanan yang berlangsung di Stadium Sultan Mizan Zainal Abidin (SMAZA) itu turut menyaksikan Malaysia berhasil mencetak kemenangan bergaya 4-1 hasil jaringan tiga pemain lain lagi iaitu Paulo Josue, Arif Aiman dan Lee Tuck. Bagaimanapun, skuad kendalian Kim Pan-gon bermula dengan langkah kiri apabila ketinggalan satu gol pada minit ke-11 permainan.

Untuk rekod, pemain kelahiran Terengganu itu telah menjaringkan 19 gol daripada 53 penampilannya bersama skuad senior kebangsaan dan jaringannya semalam menamatkan kemarau jaringan bagi musim 2023.

Featured Image: Football Association of Malaysia


Mampukah Pahang Sekat Terengganu FC Tanpa Nwakaeme, Carlos, Goulon & Dinesh?

Pahang bakal berhadapan dengan tugas sukar apabil turun menentang Terengganu FC pada aksi terakhir saingan CIMB Liga Super 2020.

Perlawanan tersebut akan berlangsung di gelanggang lawan, Stadium Sultan Mizan Zainal Abidin (SSMZA) di Gong Badak, Terengganu pada ahad ini.

Hal ini kerana mereka tidak dapat menurunkan empat pemain utamanya iaitu penyerang Dickson Nwakaeme, Ivan Carlos, pertahanan Herold Goulon dan R. Dinesh.

Menurut ketua jurulatih Tok Gajah, Dollah Salleh berkata tiga pemainnya iaitu Nwakaeme, Goulon dan R. Dinesh tidak dapat diturunkan kerana dihimpit dengan masalah kecederaan.

Manakala penyerang Brazil, Carlos pula digantung perlawanan.

“Saya akui ketiadaan mereka amat dirasai ketika pasukan mahu menyenaraikan kesebelasan utama sebagai persiapan menghadapi saingan Piala Malaysia.

“Seperti Goulon, dia mengalami kecederaan pada sesi latihan semalam dan dijangka tidak sempat pulih manakala Nwakaeme dan Dinesh mengalami kecederaan pada perlawanan menentang Perak.

“Tapi, saya percaya barisan pemain lain dapat menggantikan kekosongan itu terutama melakar kemenangan ke atas Terengganu FC,” kata jurulatih berusia 56 tahun itu seperti dipetik daripada Harian Metro.

Sementara itu, skuad Terengganu FC kendalian Nafuzi Zain masih segar dengan kemenangan besar 3-0 ke atas Felda United dalam aksi terdahulu hasil jaringan Dominique da Sylva, Sanjar Shaakhmedov dan Lee Tuck.


Pernah Beraksi di Stadium Hang Tuah Antara 5 Perkara Menarik Mengenai PSPS Riau

Pemilik Kelantan FC, Norizam Tukiman terus melebarkan sayapnya dalam industri bola sepak apabila diumumkan secara rasminya menjadi pemilik pasukan Liga 2 Indonesia, PSPS Riau.

Beliau yang merupakan pelabur dan ahli perniagaan diumumkan sebagai pemilik baharu skuad yang dikenali sebagai Askar Bertuah atau Lucky Warrior selepas menandatangani satu memorandum di Pekanbaru, Riau, semalam.

Dimaklumkan oleh pegawai media PSPS Riau menerusi satu laporan media negara dari seberang, difahamkan Norizam memegang majoriti saham kelab tersebut namun bukanlah memiliki 100% pegangan. Bagaimanapun, nilai pembambilalihan tidak didedahkan kepada media.

⚪ERA BAHARU SEPAKBOLA PSPS RIAU🔵Selamat datang Presiden baru PSPS Riau, Bapak Norizam Tukiman, efektifnya tanggal 3 Mei 2021. Dengan pengalaman di sepakbola, Klub menantikan pembaharuan PSPS Riau di masa yang akan datang.SELAMAT DATANG BAPAK NORIZAM TUKIMAN! pic.twitter.com/mClOxxhg3I

Sehubungan dengan pengambilalihan tersebut, Norizam turut diumumkan sebagai presiden PSPS Riau. Pada masa yang sama, nama julukan kelab yang berpangkalan di wilayah Riau itu bakal ditukar kepada nama yang hampir sama dengan The Red Warrior iaitu The Riau Warrior (TRW).

Selain itu, Norizam turut memaklumkan, pengambilalihan ini juga membuka ruang kerjasama antara Kelantan FC dan PSPS Riau memandangkan kedua-duanya dimiliki olehnya.

Berikut kami tampilkan 5 perkara menarik mengenai pasukan baharu yang dimiliki oleh Norizam Tukiman ini:

Pasukan ini ditubuhkan pada tahun 1955 dan kini sudah menjengah usia 66 tahun. Sebelum ini, PSPS Riau dikenali sebagai PSPS Pekanbaru atau nama panjangnya Persatuan Sepakbola Pekanbaru dan Sekitarnya.

Pada ketika ini, PSPS Riau beraksi dalam saingan divisyen dua bola sepak Indonesia iaitu Liga 2. Pasukan ini berpangkalan di wilayah Riau atau lebih tepat lagi di bandar Pekanbaru. Mereka menjadikan sebuah stadium serbaguna yang berkapasiti 30,000 tempat duduk, Stadium Kaharudin Nasution sebagai ‘home’.

Menariknya, semasa dikenali sebagai PSPS Pekanbaru, pasukan ini pernah menjadikan Stadium Hang Tuah sebagai ‘home’ mereka untuk beraksi dalam saingan bola sepak Indonesia.

Namun jangan tersalah sangka, ini bukanlah Stadium Hang Tuah yang terletak di Bandar Melaka seperti kita semua kenali. Stadium Hang Tuah ini terletak di Pekanbaru, Riau. Bagaimanapun, stadium ini telah dirobohkan sekitar tahun 2000 untuk memberikan ruang kepada pembesaran Masjid Agung An-Nur.

Selepas majlis menandatangani memorandum selama, Norizam turut melakukan kunjungan ke Stadium Utama Riau untuk melihat keadaan stadium tersebut. Diramalkan stadium tersebut bakal menjadi ‘home’ baharu buat PSPS Riau pada masa akan datang.

Siapa sangka, pasukan yang baru sahaja dibeli oleh Norizam ini pernah mendapat bimbingan daripada jurulatih kelahiran Malaysia iaitu Coach Raja Isa pada tahun 2019-2020.

Coach Raja mungkin tidak begitu terkenal dalam kalangan peminat tempatan memandangkan khidmat kejurulatihannya dalam saingan bola tanah air hanya bersama UiTM antara tahun 2015 dan 2016.

Namun Coach Raja merupakan satu nama yang tidak asing dalam kancah bola sepak di Indonesia. Beliau mula berkelana di negara jiran tetangga itu pada tahun 2007 dengan menjadi pembantu kepada Irfan Bakti di Persipura Jayapura.

Selepas daripada itu, Coach Raja telah berhijrah ke beberapa pasukan di Indonesia. Terkini, jurulatih berusia 55 tahun ini sedang membimbing sebuah pasukan yang berpangkalan di Bangladesh.

Semua peminat bola sepak tempatan pastinya kenal akan kelibat pemain import baharu Terengganu pada musim ini, Makan Konate. Pemain tengah menyerang itu telah mengumpul 4 ‘assist’ pada ketika ini.

Untuk makluman, ketika pemain kelahiran Mali ini mula sampai di Indonesia, PSPS Pekanbaru (nama lama) menjadi pasukan pertama buat Makan Konate di sana. Dia sempat beraksi selama dua musim di pasukan tersebut sebelum berpindah ke Barito Putera pada tahun 2013 dan Persib Bandung pada tahun 2014.

Tahun 2016, Makan Konate tiba buat pertama kali dalam saingan Liga Malaysia dengan menyertai T-Team.

Selain daripada mempunyai kaitan dengan Coach Raja dan Makan Konate, PSPS Riau ini juga mempunyai kaitan dengan ketua jurulatih Sabah pada saat ini, Kurniawan Dwi yulianto.

Kurniawan pernah beraksi bersama pasukan ini sekitar tahun 2001-2003. Dimaklumkan oleh rakan wartawan kami di Indonesia, pada awal 2000-an PSPS Pekanbaru (nama lama) sedang merancang untuk membina projek ‘Galacticos’ mereka yang tersendiri.

Projek ini khusus membina pasukan yang terdiri daripada pemain-pemain bintang sepertimana pasukan Real Madrid pada 2000-an. Namun di PSPS Pekanbaru, mereka mengumpulkan pemain-pemain daripada kalangan skuad kebangsaan Indonesia.

Akan tetapi, projek ini dikatakan gagal, dan Kurniawan pula meninggalkan pasukan dan menyertai Persebaya Surabaya pada tahun 2003.


Terbuka Korea: Perseorangan Wanita Ranking Ke-20 Sekat Jin Wei Ke Separuh Akhir

Perjalanan sulung perseorangan wanita negara, Goh Jin Wei selepas ‘berehat’ hampir setahun, dalam saingan Terbuka Korea 2022 tamat setakat di peringkat suku akhir sahaja.

Jin Wei yang menghuni ranking ke-128 dunia terpaksa akur beraksi di peringkat itu apabila tumpas kepada perseorangan tuan rumah yang yang menduduki ranking ke-20 dunia, Kim Gaeun.

Korea Open Badminton Championships 2022WS – Quarter final21 21 🇰🇷Gaeun KIM🏅15 18 🇲🇾Jin Wei GOH

🕗 in 35 minutes https://t.co/Y4e6Uydva7

— BWFScore (@BWFScore) April 8, 2022

Kim yang berjaya menumpaskan pemenang Olimpik 2020 semalam menewaskan Jin Wei secara ‘straight set’ dengan skor 15-21 dan 18-21 dalam tempoh masa 35 minit permainan.

Untuk makluman semua, ini merupakan pertemuan ketiga mereka di pentas antarabangsa. Dua pertemuan terdahulu berakhir dengan Jin Wei dan Gaeun meraih satu kemenangan masing-masing.

Sementara itu, Kim yang mara separuh akhir bakal menentang pemain Thailand, Pornpawee Chochuwong yang berada di ranking ke-10 dunia pada hari esok.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


ACL 2022: Penjaga Gol Piala Dunia, Jo Hyeon-woo Gagal Sekat Kemenangan JDT

Dua jaringan gagal disekat oleh penjaga gol Ulsan Hyundai, Jo Hyeon-woo menyebabkan Johor Darul Ta’zim (JDT) berjaya mencipta kemenangan kedua dalam saingan Liga Juara-Juara AFC (ACL) 2022.

Jo yang pernah beraksi dalam kancah Piala Dunia 2018 bersama skuad kebangsaan Republik Korea bolos dua gol yang dijaringkan oleh Fernando Forestieri dan Bergson da Silva pada minit ke-3 dan minit ke-79 masing-masing.

Kelab pendahulu Liga Korea pada ketika ini merangkap juara ACL 2020 hanya menyumbat satu gol hasil sumbangan Um Won-sang pada minit ke-52 untuk mengikat skuad Harimau Selatan buat seketika waktu.

Bagaimanapun, selepas jaringan yang dilakukan oleh Bergson, pemain-pemain Ulsan seakan-akan ‘mati akal’ untuk mencari satu lagi gol bagi menyamakan kedudukan agar dapat mengutip sekurang-kurangnya satu mata – gagal sama sekali.

FT | 🇰🇷 Ulsan Hyundai 1-2 Johor Darul Ta'zim 🇲🇾

🐾 A couple of stunning strikes from JDT's star duo 🐅🐅 Fernando Forestieri and Bergson sees them come out on top in the battle of the tigers! #ACL2022 | #UHDvJDT pic.twitter.com/rbgeDscYby

— #ACL2022 (@TheAFCCL) April 18, 2022

Jaringan 2-1 itu kekal sehingga tamat masa permainan sekaligus memberikan skuad JDT bimbingan Benjamin Mora tiga mata yang kedua. Ia menjadikan JDT mempunyai enam mata dan menduduki tangga pertama dalam Kumpulan I selepas dua perlawanan.

Menduduki tangga kedua dalam Kumpulan ini adalah juara bertahan Liga Jepun, Kawasaki Frontale dengan empat mata selepas dua perlawanan.

Pasukan dari Jepun ini akan turun menentang JDT pada perlawanan ketiga. Ia dijadualkan berlangsung pada Khamis ini (21 April) dengan sepak mula pada jam 10 malam.

Untuk makluman semua, Jo Hyeon-woo yang berusia 30 tahun pernah menarik perhatian ramai peminat bola sepak dunia selepas menampilkan aksi cemerlang di pentas Piala Dunia 2018 yang berlangsung di Rusia.

Ketika itu, dia beraksi di dalam ketiga-tiga perlawanan dalam Kumpulan F menentang Sweden, Mexico dan paling diingati merekodkan ‘clean sheet’ ketika menentang pasukan juara bertahan,  Jerman.

Featured Image: JOHOR Southern Tigers & Ulsan Hyundai


Neymar Menyesal Tak Tumbuk Muka Alvaro Selepas Kena Kad Merah

Bintang Brazil, Neymar merupakan salah seorang daripada lima pemain yang dilayangkan kad merah oleh pengadil perlawanan dalam pertemuan Ligue 1 di antara Paris Saint-Germain (PSG) dan Olympique Marseille, awal pagi tadi.

Penyerang berusia 28 tahun itu dilayangkan kad merah selepas disahkan oleh video assistant referee (VAR) terlibat secara langsung dalam pergaduhan dengan pertahanan tengah Marseille, Alvaro Gonzalez pada hujung perlawanan.

Wondering how the 5 red cards in the PSG vs Marseille game came about? Watch 14 yellow cards and 5 red cards in the game, could’ve been more too!Neymar also got a red #PSGOM https://t.co/3NfrTsrs6W

Pada awalnya dia hanya dilayangkan kad kuning oleh oleh pengadil perlawanan, Jerome Brisard. Pertembungan hangat yang digelar Le Classique itu turut diwarnai dengan 14 layangan kad kuning.

Difahamkan Neymar bertindak sedemikian kerana Alvaro melemparkan kata-kata berunsur perkauman (racism) ke atasnya sebelum daripada perebutan bola di udara dan akhirnya mencetuskan pergaduhan besar-besaran di antara para pemain kedua-dua pasukan.

Único arrependimento que tenho é por não ter dado na cara desse babaca

“Perkara yang paling saya menyesal adalah tidak menumbuk muka pemain itu,” tulisnya dengan nada penuh geram di laman sosialnya sejurus perlawanan tersebut.

Selain Neymar, dua pemain PSG iaitu Layvin Kurzawa dan Leandro Peredes turut diarahkan meninggalkan padang oleh pengadil. Manakala Jordan Amavi dan Dario Benedetto yang merupakan pemain Marseille turut menerima nasib yang sama.

Perlawanan tersebut berkesudahan dengan pasukan pelawat kendalian Andre Villas-Boas meraih kemenangan 1-0 ke atas PSG hasil jaringan Florian Thavin pada separuh masa pertama.

Mereka kini berada di kedudukan kelima selepas mencatatkan dua kemenangan dalam saingan Ligue 1.

Anda boleh tonton highlights penuh perlawanan di antara PSG dan Olympique Marseille pada pautan video di bawah:

Featured Image: Bleacher Report Football


Maguire Anggap Pasukan Terbaik Tersingkir Saingan Liga Europa 2019/20

Kapten dan pemain pertahanan, Harry Maguire menganggap Manchester United merupakan pasukan yang beraksi dengan lebih baik dalam perlawanan menentang Sevilla FC, dalam saingan separuh akhir Liga Europa pada awal pagi tadi.

Sevilla bangkit menjaringkan dua gol menerusi Suso (26’) dan Luuk de Jong (78’) sekaligus memadamkan jaringan pendahuluan penalti oleh Bruno Fernandes seawal minit ke-9.

Red Devil terpaksa menerima hakikat ditunjukkan jalan keluar daripada saingan Liga Europa. Impian mereka untuk mengulangi kejayaan merangkul anugerah yang sama seperti musim 2016/17 terkubur sama sekali di Cologne, Jerman.

“Kami telah mencipta banyak peluang. Kami perlu menang perlawanan ini. Pasukan terbaik tewas dan mereka menghukum kami kerana terlepas peluang (menjaringkan gol). Kami tajam di hadapan gol sepanjang tahun ini tetapi tidak pada malam ini.” katanya kepada BT Sport.

🔴 19 attempts for Manchester United so far…#UEL pic.twitter.com/JSnKkVO9pD

Merujuk kepada statistik, Manchester United merekodkan sebanyak 19 percubaan ke arah gawang lawan berbanding Sevilla yang hanya merekodkan 9 percubaan. Manchester United juga memiliki 4 sepakan penjuru melebihi satu sepakan berbanding Sevilla.

Bagaimanapun, kesilapan Manchester United dalam perlawanan ini adalah mereka naik tinggi ke atas untuk memberikan tekanan kepada Sevilla dalam usaha untuk mendapatkan gol.

Leka berada di garisan yang tinggi dan membenarkan pihak lawan menguasai sekitar 53% pegangan bola menyebabkan Sevilla berjaya mengambil peluang untuk menjaringkan gol walaupun memiliki peluang yang kurang daripada Manchester United.

Untuk rekod, ini merupakan kali ketiga skuad berpangkalan di Kota Manchester disingkirkan pada saingan separuh akhir sepanjang musim ini. Sebelum ini mereka ditendang keluar oleh Manchester City dalam saingan Piala Liga dan Chelsea dalam saingan Piala FA.


Irfan Bakti Berpandangan Nafuzi Perlu Kekal Bimbing Terengganu Tahun 2022

Jurulatih muda dan berbakat, Nafuzi Zain perlu dikekalkan untuk membimbing Terengganu FC bagi mengharungi saingan Liga Malaysia pada tahun hadapan.

Menurut laporan Bernama, itulah pandangan yang dilontarkan oleh jurulatih berpengalaman yang kini membimbing skuad Liga Premier, Kuching City FC, Irfan Bakti Abu Salim.

Pandangan tersebut dinyatakan oleh Irfan yang juga bekas ketua jurulatih Terengganu mengulas mengenai kritikan bertalu-talu yang dilontarkan ke atas Nafuzi oleh para penyokong pasukan tersebut.

Kritikan itu berpunca daripada kekalahan tiga kali berturut-turut Terengganu dalam tiga aksi terakhir Liga Super sehingga menyempitkan peluang untuk meraih kedudukan naib juara Liga Super bagi mendapatkan tiket ke saingan Piala AFC 2022 secara automatik.

“Saya kenal Nafuzi kerana dia pernah menjadi pembantu saya dan kami sentiasa berhubung. Saya selalu menasihatkan dia supaya bersabar dan kurangkan gangguan luar padang yang boleh menjejaskan perancangan pasukan.

“Bola sepak ada turun naiknya. Lagipun TFC bukan di zon penyingkiran, sebaliknya masih di kelompok atas bagi perebutan tangga kedua liga,” katanya seperti dipetik daripada Bernama.

Sementara itu, Irfan turut memaklumkan bahawa beliau tetap mengikuti rapat perkembangan pasukan berpangkalan di pantai timur ini walaupun telah berpisah hampir dua tahun dan setengah.

Beliau yang pernah mengemudi Terengganu sebanyak dua kali iaitu pada musim 2010-2011 dan musim 2017-2019 turut bangga dengan pencapaian yang diraih oleh Nafuzi pada ketika ini.

Sebagai rekod, Nafuzi, 42 tahun, mengambil alih tugas selaku ketua jurulatih ‘interim’ Terengganu pada pertengahan tahun 2019 setelah Irfan meninggalkan pasukan ini.

Sekitar penghujung tahun 2019, Nafuzi dilantik secara sah sebagai ketua jurulatih Terengganu bagi mengharungi saingan Liga Malaysia 2020.

Untuk makluman semua, Terengganu sedang berada di kedudukan ke-4 Liga Super di belakang Johor Darul Ta’zim, Kedah Darul Aman dan Penang selepas mengharungi 21 perlawanan, pada ketika ini.

Hujung minggu ini, skuad bimbingan Nafuzi ini akan bertandang ke Stadium Bandaraya, Pulau Pinang untuk menentang Penang pada perlawanan terakhir liga.

Terengganu masih berpeluang untuk menduduki tangga kedua Liga Super 2021 dengan meraih kemenangan ke atas Penang dan pada masa yang sama mengharapkan Kedah Darul Aman tumpas kepada Melaka United, Ahad nanti.


Rayuan Melaka United & Sarawak United Gagal, Hanya 16 Pasukan Sertai Liga Super Musim Depan

Sebanyak 16 pasukan sahaja yang akan beraksi dalam kancah tertinggi bola sepak tanah air, Liga Super 2023. Perkembangan ini hadir selepas rayuan Melaka United (MUFC) dan Sarawak United (SUFC) memohon Lesen Kebangsaan ditolak.

Badan pengelola liga tempatan, Malaysian Football League (MFL) mengumumkan keputusan yang dibuat oleh Jawatankuasa Rayuan Perlesenan Kelab MFL (AB) melibatkan kedua-dua pasukan terbabit, sebentar tadi.

“Keputusan itu diumumkan kepada pasukan pada hari ini oleh Mohamad Yasin Abdullah melalui pemakluman rasmi sekaligus menyaksikan MUFC dan SUFC tidak layak untuk beraksi dalam Liga Super 2023.” tulis kenyataan rasmi di laman sesawang MFL.

Terdahulu, First Instance Body (FIB) – badan bebas yang dilantik oleh MFL – mengumumkan Melaka United dan Sarawak United gagal mendapatkan Lesen Kebangsaan bagi membolehkan mereka bertanding dalam saingan Liga Super 2023.

Selaras dengan kegagalan mendapatkan Lesen Kebangsaan itu, kedua-dua kelab diberikan masa selama seminggu untuk mengemukakan rayuan.

Sebagai tambahan, 16 pasukan yang akan menyerikan saingan Liga Super musim hadapan ialah Johor Darul Ta’zim (JDT), Kedah Darul Aman, Negeri Sembilan, Penang, PJ City, Sri Pahang, Selangor, Terengganu, Kuala Lumpur City, Sabah, Kelantan, Kuching City, Kelantan United, Perak, PDRM dan UiTM.

Penyertaan sebanyak 16 pasukan ini bermakna setiap pasukan yang beraksi dalam saingan Liga Super musim hadapan perlu menghadapi 30 perlawanan semusim.

Sebagai perbandingan, saingan musim ini yang disertai oleh 12 pasukan menyaksikan setiap pasukan menghadapi 22 perlawanan semusim.


Kejohanan Berbasikal Trek Dunia: Shah Firdaus & Fadhil Zonis Bakal Sertai 3 Acara

Dua pelumba basikal trek negara, Muhammad Shah Firdaus Sahrom dan Muhammad Fadhil Mohd Zonis yang dipilih untuk beraksi di Kejohanan Berbasikal Trek Dunia 2021 akan menyertai tiga acara.

Menurut laporan akhbar tempatan berbahasa inggeris, New Straits Times, kedua-dua pelumba yang berumur 25 dan 23 tahun masing-masing itu akan mengambil bahagian dalam acara pecut, keirin dan ujian masa 1 kilometer (km).

Ketua jurulatih basikal trek kebangsaan, John Beasley mengharapkan kejohanan ini memberikan pengalaman berguna buat kedua-dua pelumba tersebut dalam karier mereka.

“Saya menaruh harapan yang tinggi terhadap dua pelumba ini, tetapi ianya akan menjadi proses pembelajaran yang buat mereka untuk meraih lebih keyakinan,” kata Beasley seperti dipetik daripada NST.

Artikel berkaitan: Shah Firdaus & Fadhil Zonis Sah Sertai Kejohanan Berbasikal Trek Dunia 2021

Kejohanan ini akan berlangsung pada penghujung Oktober nanti di Roubaix, Perancis. Kedua-duanya akan terbang ke repulcik berkenaan pada 10 Oktober kelak.

Sementara itu, Beasley turut memaklumkan jaguh berbasikal negara yang memenangi pingat perak pada temasya Sukan Olimpik Tokyo 2020, Dato’ Azizulhasni Awang tidak akan menyertai kejohanan ini kerana ingin berehat sehingga ke penghujung tahun ini.

Pelumba yang terkenal dengan julukan The Pocket Rocketman itu kembali ke Australia untuk bertemu dan meluangkan masa bersama keluarganya.

Featured Image: Instagram Shah Firdaus & Fadhil Zonis


Tempah Jersi Baharu Kelantan FC Secara Online di Shopee – Harga Bermula RM69

Pasukan berpangkalan di pantai timur, TRW Kelantan FC melancarkan jersi edisi terhad keluaran syarikat tempatan, Fitech Fitwear untuk mengharungi baki saingan Liga Malaysia 2020.

Jersi tersebut dilancarkan secara rasmi dalam satu majlis yang diadakan di Sudara Beach Resort, Bachok, Kelantan pada malam tadi. Pemilik TRW Kelantan FC, Norizam Tukiman turut hadir dalam majlis tersebut.

Jersi edisi terhad The Red Warrior ini hadir dalam dua warna iaitu merah (Home) dan hitam (Away). Ia juga didatangkan dalam dua versi iaitu Fans Editon dan Player Edition.

Antara perubahan yang ketara pada jersi ini adalah bahagian ruangan penaja utama dihiasi oleh logo Zamburger. Di lengan kanannya pula, tertera logo Zamsaham.

Harga jersi edisi Fans Edition adalah bermula semurah RM69 manakala edisi Player Edition pula diletakkan tanda harga RM95.

Bagi yang menginginkan Nameset di bahagian belakang, anda hanya perlu menambah RM30 sahaja.

Lebih menarik, peminat dan penyokong The Red Warrior tidak perlu tercari-cari kedai manakah yang akan menjual jersi ini kerana anda boleh menempah jersi baharu ini secara dalam talian menerusi platform membeli-belah, Shopee.

Klik link di bawah untuk membeli samada jersi TRW Kelantan FC Home atau Away:

Jersi Fitech x TRW Kelantan FC – Official Limited Edition Red Home

Jersi Fitech x TRW Kelantan FC  – Official Limited Edition Black Away


Juara Liga Pro Saudi Ikat Karim Benzema Selama 3 Tahun

Selepas kedatangan pemenang Ballon d’Or sebanyak lima kali ke Al Nassr iaitu Cristiano Ronaldo, kancah Liga Pro Saudi dihiasi seorang lagi pemain bola sepak bertaraf bintang iaitu Karim Benzema.

Penyertaan penyerang Perancis berusia 35 tahun dalam saingan bola sepak Arab Saudi itu disahkan selepas kelab yang menjuarai Liga Pro Saudi 2022-23, Al Ittihad mengumumkan secara rasmi menerusi pelbagai platform media sosialnya, awal pagi tadi waktu Malaysia.

Dimaklumkan, Benzema yang membantu Real Madrid menjuarai Copa Del Rey serta naib juara La Liga musim ini diikat oleh skuad berjulukan Al Numoor (The Tigers) selama tiga tahun iaitu sehingga tahun 2026.

— Ittihad Club (@ittihad_en) June 6, 2023

Sepanjang musim lalu, Benzema turut memberikan impak yang tinggi bersama Real Madrid. Berdasarkan rekod, pemenang Ballon d’Or 2022 ini mencetak 31 gol serta mencipta enam bantuan gol daripada 43 penampilannya dalam pelbagai kejohanan.

Untuk makluman semua, kelab baharu yang disertai Benzema ini dikendalikan oleh bekas pengurus Tottenham Hotspur kelahiran Portugal iaitu Nuno Espirito Santo.

Sebagai tambahan, kelab yanh ditubuhkan sejak 1927 ini berpangkalan di Jeddah dan beraksi di King Abdullah Sport City Stadium sebagai halaman utamanya.


Olimpik 2020: Aaron Chia-Wooi Yik Sumbang Kilauan Pingat Pertama Buat Malaysia

Jaguh regu lelaki negara, Aaron Chia dan Soh Wooi Yik muncul atlet pertama yang menyumbangkan pingat buat Malaysia dalam temasya Sukan Olimpik Tokyo 2020.

Aaron Chia-Wooi Yik meraih pingat gangsa selepas menampilkan aksi cemerlang menumpaskan regu No.2 dunia dari Indonesia, Mohammad Ahsan dan Hendra Setiawan yang terkenal dengan julukan The Daddies pada perlawanan penentuan, hari ini.

Badminton – Beregu Lelaki Penentuan Pingat Gangsa 🏸🇲🇾 Aaron Chia-Soh Wooi Yik17-21, 21-17, 21-14🇮🇩 Mohammad Ahsan-Hendra SetiawanSATU PINGAT GANGSA PULANG KE MALAYSIA! 🥉#Badminton#Bronze#Tokyo2020#SokongMalaysia

Perlawanan yang berlangsung dengan penuh sengit di Musashino Forest Sport Plaza ini dimenangi terlebih dahulu oleh Ahsan-Hendra 21-17 pada set pertama.

Bagaimanapun, Aaron-Wooi Yik dengan semangat yang tidak putus asa bangkit pada set kedua untuk meraih kemenangan 21-17 bagi mengheret Ahsan-Hendra ke ‘rubber set’.

Di set ketiga, Aaron-Wooi Yik yang menduduki ranking ke-9 dunia meneruskan momentum kecemerlangan dan menamatkan perlawanan dengan keputusan 21-14.

* BRONZE!! Aaron-Wooi Yik capped their impressive Olympics debut by capturing the bronze medal through defeating the reigning world champions in the third place play-off. Congrats! We are proud of you bros! 🇲🇾#DemiMalaysia#KontinjenMalaysia#BadmintonMalaysia#BadmintonLovers

Untuk makluman semua, ini merupakan pertemuan kelapan melibatkan kedua-dua regu ini.

Rekod sebelum ini memperlihatkan Aaron-Wooi Yik tumpas sebanyak enam kali termasuk ketika beraksi di peringkat Kumpulan D, baru-baru ini.

Akhirnya mereka membuat kejutan dengan merekodkan kemenangan kali kedua ke atas gandingan The Daddies sekaligus merangkil pingat gangsa Olimpik buat kali pertama dalam karier mereka.

TAHNIAH Aaron Chia dan Soh Wooi Yik!


Olimpik 2020: Zii Jia Diundi Dalam Kumpulan M, Soniia Cheah Kumpulan N

Pemain badminton negara, Lee Zii Jia akan memulakan cabaran dalam acara badminton perseorangan kategori lelaki di temasya Sukan Olimpik Tokyo 2020 dalam Kumpulan M.

Bintang muda berusia 23 tahun ini turun selaku pilihan juara ke-9 dan diundi bertemu wakil Perancis, Brice Leverdez dan Ukraine, Artem Pochtarov dalam satu majlis undian yang diadakan, hari ini.

Untuk pengetahuan semua, ini merupakan penampilan pertama atlet kelahiran Alor Setar, Kedah ke temasya Sukan Olimpik.

Pencapaian terbaiknya adalah juara All England yang dimenanginya pada bulan Mac lalu serta merupakan pemain badminton yang menduduki tangga ke-8 dunia, pada saat ini.

Sementara itu, pemain badminton wanita negara pula telah diundi dalam Kumpulan N.

Atlet berusia 28 tahun ini bakal berhadapan dengan wakil Thailand, Ratchanok Intanon dan Hungary, Laura Sarosi.

Pencapaian terbaik Soniia adalah meraih pingat perak pada temasya Sukan SEA Kuala Lumpur 2017 dan kini merupakan pemain badminton wanita yang menduduki tangga ke-35 dunia.

Kedua-dua acara perseorang lelaki dan wanita akan bermula pada 24 Julai bertempat di Musashino Forest Sport Plaza.


Penuh Dengan Pemain Tua.. – Koeman Kenal Pasti Masalah Barcelona

Setahun yang lalu, ketua jurulatih skuad kebangsaan Belanda, Ronald Koeman telah mengenal pasti beberapa masalah yang melanda skuad FC Barcelona.

Antaranya skuad Blaugrana tersebut merupakan skuad menua (ageing), tiada pelan transisi pemain untuk jangka masa panjang serta tidak mempromosikan graduan akademi untuk menggantikan pemain senior.

“(Luis) Suarez lebih 30 tahun, (Lionel) Messi lebih 30 tahun, (Gerard) Pique lebih 30 tahun, (Sergio) Busquets lebih 30 tahun…” kata Koeman dalam satu temu ramah bersama Esports3 pada tahun 2019.

“Mereka mampu (bermain) beberapa tahun lagi, sudah tentu, tetapi selepas itu… bagaimana?”

“Kamu perlu buat perubahan kerana mereka (mengisi) posisi utama pasukan – kesemua pemain tonggak. Kamu mempunyai penjaga gol (muda), tetapi kamu hilang bek tengah, pemain tengah, penyerang tengah atau Messi.

Untuk menyelesaikan masalah ini, Koeman mencadangkan untuk menggunakan pemain-pemain muda daripada akademi La Masia. Baginya, pemain-pemain akademi mempunyai DNA corak permainan yang mahu dimainkan oleh Barcelona.

Dan sekiranya tiada pemain-pemain akademi yang dapat mengisi sesuatu posisi, barulah membuat keputusan untuk membeli pemain daripada kelab lain. Tetapi keutamaannya adalah memainkan pemain-pemain daripada akademi sendiri.

Jurulatih berusia 57 tahun itu turut menambah bahawa menurunkan pemain-pemain muda akademi adalah perkara yang biasa dilakukan di Belanda dan perkara itu akan memanfaatkan pasukan untuk masa hadapan.

Setahun kemudian, Barcelona menerima tamparan hebat apabila kejuaraan La Liga 2019/20 jatuh kepada seteru mereka, Real Madrid dan minggu lalu, mereka dimalukan oleh Bayern Munich 8-2 dalam aksi suku akhir Liga Juara-Juara UEFA.

Masalah-masalah yang diperkatakan oleh Koeman setahun yang lalu menjadi bualan peminat dan pengulas bola sepak sedunia. Malah pemain-pemain senior mereka sendiri telah memberi bayangan untuk meninggalkan Barcelona untuk memberi laluan kepada pemain-pemain muda.

Berikutan itu, pengurusan tertinggi Barcelona telah membuat keputusan untuk memecat pengurus, Quique Setien dan mereka bakal melantik Koeman selaku pengganti dalam masa terdekat menurut wartawan terkenal, Fabrizio Roman.


Kalendar Jelajah Dunia BWF Dipendekkan – 2 Kejohanan Di China Dibatalkan

Kalendar kejohanan Jelajah Dunia Persekutuan Badminton Antarabangsa (BWF) pada tahun ini dipendekkan dengan dua kejohanan yang sepatutnya berlangsung di China dibatalkan.

Menurut makluman badan induk sukan berkenaan, dua kejohanan yang dibatalkan itu ialah Terbuka China (Super 1000) dan Terbuka China Fuzhou (Super 750).

Kedua-dua kejohanan ini sepatutnya berlangsung pada 29 November-4 Disember dan 6-11 Disember masing-masing.

Pembatalan tersebut menjadikan kejohanan Terbuka Australia (15-20 November) sebagai penutup bagi kalendar Jelajah Dunia musim 2022.

Ini juga menjadi pentas terakhir buat para pemain atau pasangan untuk mengutip mata bagi melayakkan diri ke kejohanan Jelajah Akhir Dunia BWF 2022.

Untuk makluman, hanya lapan pemain atau pasangan terbaik sahaja bagi setiap kategori layak untuk menyertai kejohanan Jelajah Dunia Akhir BWF ini bagi merebut hadiah terkumpul bernilai 1.5 juta dolar amerika.

Setakat ini, Lee Zii Jia, Ong Yew Sin-Teo Ee Yi, Goh Sze Fei-Nur Izzuddin, Vivian Hoo-Lim Chiew Sien, Goh Soon Huat-Shevon Lai dan Tan Kian Meng-Lai Pei Jing menjadi wakil negara yang berada dalam kelompok lapan pemain/pasangan terbaik dalam kategori masing-masing untuk layak ke kejohanan Jelajah Dunia Akhir BWF.

Dalam kenyataan yang sama, BWF turut mengesahkan Stadium Tianhe yang terkenal dengan gelanggang merah di Guangzhou, China menjadi hos bagi Jelajah Dunia Akhir kali ini. Kejohanan ini akan berlangsung bermula 14 hingga 18 Disember kelak.


Video: Zii Jia Singkir Bekas Pemain No.1 Dunia, Mara Ke Separuh Akhir All England 2022

Jaguh badminton perseorangan negara merangkap juara bertahan, Lee Zii Jia berhasil menumpaskan bekas pemain No.1 dunia, Kento Momota sekaligus melayakkan diri ke peringkat separuh akhir Kejohanan Badminton Terbuka Seluruh England (All England) 2022.

Dalam perlawanan suku akhir tersebut, Zii Jia yang menghuni ranking ketujuh dunia terlebih dahulu memenangi set pertama dengan skor yang cukup selesa 21-7. Namun, Momota bangkit pada set kedua untuk merekodkan kemenangan dengan skor 21-13 sekaligus mengheret Zii Jia ke set penentuan.

YONEX All England Open Badminton Championships 2022MS – Quarter final21 13 21 🇲🇾Zii Jia LEE🏅 7  21 11 🇯🇵Kento MOMOTA🕗 in 64 minutes https://t.co/67TrFpCRIM

Semasa di set penentuan, pertembungan antara Zii Jia dan Momota berlangsung dengan cukup sengit. Akan tetapi, selepas daripada ‘interval’ Zii Jia mendapat rentaknya dan berhasil menamatkannya dengan skor 21-11 sekaligus menyingkirkan Momota daripada kejohanan Jelajah Dunia Super 1000 BWF ini.

Untuk makluman semua, ini merupakan kemenangan ketiga daripada sebelas perlawanan dicatatkan Zii Jia ke atas Momota yang kini menghuni ranking No.2 dunia.

Sebagai tambahan, kali pertama Zii Jia beraksi di kejohanan badminton tertua di dunia ini adalah pada tahun 2020 dan pencapainnya di edisi tersebut adalah mara ke peringkat separuh akhir.


Ketua Jurulatih Senaraikan Safawi Untuk Menentang Porto FC

Penyerang sayap skuad kebangsaan, Safawi Rasid dilaporkan disenaraikan ketua jurulatih, Paulo Sergio untuk menyertai skuad Portimonense SC untuk menentang Porto FC pada awal pagi isnin nanti (waktu Malaysia).

Perasaan gembira dan terharu tidak dapat disembunyikan Safawi setelah mendengar makluman itu lebih-lebih lagi kerja kerasnya semasa sesi latihan sejak tiba di bumi Portugal sekitar ogos lalu sudah mula mendapatkan hasil awal.

Perkhabaran penuh gembira itu dikongsikan Safawi melalui satu hantaran mesej menerusi aplikasi Whatsapp dan dilaporkan oleh Utusan Malaysia, sebentar tadi.

“Alhamdulillah dah tersenarai untuk ke Porto. Main atau tidak itu keputusan jurulatih.

“Sudah tentu saya terharu, perasaan amat gembira dapat menyertai pasukan utama menentang Porto. Insya-Allah saya akan bagi yang terbaik jika diturunkan.

“Dalam latihan saya sentiasa berikan yang terbaik, alhamdulillah akhirnya diberi kepercayaan,” kata penyerang berusia 23 tahun itu.

Untuk rekod, Porto yang terkenal di seluruh dunia sebagai salah sebuah pasukan gergasi di Portugal sedang menghuni tangga kelima Liga Primeira 2020/21 selepas enam perlawanan.

Sehubungan itu, dia mengharapkan semua peminat bola sepak tanah air untuk mendoakannya menjelang perlawanan yang akan berlangsung di tempat lawan iaitu Estadio do Dragao agar mendapat keputusan yang positif.

“Doakanlah yang terbaik untuk perlawanan menentang Porto,” katanya lagi.


Terbuka Indonesia: Aaron-Wooi Yik Singkir Beregu Belanda & Melangkah Ke Suku Akhir

Beregu lelaki No.1 negara, Aaron Chia dan Soh Wooi Yik melayakkan diri ke peringkat suku akhir saingan Terbuka Indonesia 2022 selepas menyingkirkan beregu Belanda, sebentar tadi.

Aaron-Wooi Yik yang berada di ranking ketujuh dunia mara selepas merekodkan kemenangan ke atas Ruben Jille dan Ties Van Der Lecq menerusi tiga set permainan yang berkesudahan dengan skor 21-17, 16-21 dan 21-6 dalam tempoh masa 44 minit.

EAST VENTURES Indonesia Open 2022MD – Round of 16               🇲🇾Aaron CHIA🏅21 16 21 🇲🇾Wooi Yik SOH🏅17 21  6  🇳🇱Ruben JILLE               🇳🇱Ties VAN DER LECQ

🕗 in 44 minutes https://t.co/FlmUDtBmmE

— BWFScore (@BWFScore) June 16, 2022

Kemenangan di Pusingan 16 ini menjadikan Aaron-Wooi Yik meneruskan rentak kemenangan kedua berturut-turut bertemu beregu yang berada di ranking ke-44 dunia ini.

Pertembungan sulung melibatkan kedua-dua beregu ini turut memihak kepada Aaron-Wooi Yik dengan kemenangan secara “straight set” 21-17 dan 21-9 dalam tempoh masa 23 minit di saingan Terbuka Denmark 2021.

Sementara itu, di peringkat suku akhir yang dijadualkan berlangsung pada hari esok, Aaron-Wooi Yik bakal berhadapan samada beregu tuan rumah, Pramudya Kusumawardana-Yeremia Rembitan atau beregu Taiwan, Lee Yang-Wang Chi-lin.

Featured Image: Badminton Association of Thailand


SSI Menjadi Tuan Rumah Spartan Stadion Yang Pertama di Malaysia

Kelab Bolasepak Johor Darul Ta’zim (JDT) berbangga dan berbesar hati kerana Stadium Sultan Ibrahim (SSI) yang serba canggih akan menjadi tuan rumah Spartan Stadion yang pertama di Malaysia pada 3 & 4 September 2021.

Dilancarkan pada Februari 2020, ‘Home of the Southern Tigers’ yang ikonik ini telah membuktikan daya tarikannya dengan anugerah ‘Stadium of the Year’ oleh StadiumDB.com yang terus meningkatkan jenama JDT di peringkat antarabangsa.

Kini, gelanggang  pasukan JDT tersenarai antara beberapa stadium terpilih di seluruh dunia yang menjadi tuan rumah acara Spartan Stadion yang terkenal di peringkat antarabangsa pada suku ketiga tahun 2021.

Ini benar-benar menunjukkan kemampuan JDT untuk menarik minat dan kolaborasi dengan jenama antarabangsa. Antara jenama antarabangsa lain yang turut bekerjasama dengan JDT termasuk UNICEF, NIKE, HUBLOT, SWAG Electric Vehicle dan Subway.

Kerjasama dengan jenama antarabangsa memperluaskan lagi nilai dan pendedahan jenama JDT ke peringkat global, dan ini menjana pendapatan diperolehi melalui penajaan kerana semakin besar jenama JDT, semakin besar pulangan pelaburan bagi penaja.

Jangkauan luar biasa JDT melalui media sosial — antara yang terbaik di Asia Tenggara — juga memberikan lebih banyak perhatian kepada jenama antarabangsa.

Harimau Selatan memberi contoh yang baik kepada kelab-kelab lain di rantau ini mengenai bagaimana pengurusan yang progresif dengan visi yang jelas dapat membantu memperkembangkan jenama di peringkat antarabangsa.

Menariknya, JDT baru berusia lapan tahun.

Berkaitan Spartan Stadion, ia akan menarik perhatian peminat dari dalam dan luar negara. Walaupun penyertaan antarabangsa akan bergantung pada situasi Covid-19, namun ia tetap akan memberikan JDT lebih banyak pendedahan bertaraf antarabangsa dan akan mengukuhkan lagi lokasi SSI di peta dunia.

Ditubuhkan pada tahun 2007 di Amerika Syarikat, Spartan Race telah berkembang ke lebih dari 30 buah negara dengan pelbagai jenis acara. Spartan Stadion adalah perlumbaan sejauh 5 km dengan 20 rintangan yang diadakan di stadium sukan pro yang terkenal di seluruh dunia.

Daftar untuk Stadium Sultan Ibrahim STADION di sini: https://www.spartanrace.my/en/race/detail/7448/overview


Siaran Langsung PPV Pasukan Kelantan Kembali Dibenarkan

Awal musim lalu, pasukan Kelantan yang dimiliki oleh Norizam Tukiman menyiarkan sendiri perlawanan melibatkan pasukannya dalam saingan Liga Premier menerusi penstriman langsung (live streaming) secara pay-per-view (PPV).

Peminat serta penyokong setia boleh menonton aksi melibatkan pasukan kesayangan mereka itu dengan membeli pas PPV ‘live streaming’ yang dijual oleh sendiri oleh pasukan.

Inisiatif yang dilakukan oleh skuad yang terkenal dengan julukan The Red Warriors (TRW) ini bukan sahaja dapat mendekatkan lagi penyokong dan pasukan kesayangan mereka namun turut memberikan pendapatan tambahan kepada pasukan,

Bagaimanapun, beberapa ketika selepas itu, perkara tersebut dihentikan dan difahamkan ia tidak dibenarkan oleh penganjur liga, Malaysian Football League (MFL) atas beberapa sebab.

Namun begitu, satu perkembangan positif telah dikongsikan oleh pemilik pasukan Kelantan, Norizam menerusi laman sosialnya, pada hari ini.

“Alhamdulillah, TRW Kelantan FC akan siarkan sendiri perlawanan secara LIVE macam biasa. Terima kasih MFL.” kongsinya menerusi satu hantaran di ZAMSAHAM.

Makluman ini juga memberikan ruang buat Kelantan untuk menjana kembali pendapatan tambahan menerusi PPV.

Selain daripada pasukan Kelantan, beberapa pasukan lain dalam saingan Liga Premier turut menyiarkan sendiri perlawanan melibatkan pasukan mereka secara ‘live streaming’.

Antaranya, Terengganu II, Negeri Sembilan, Polis Diraja Malaysia (PDRM), Sarawak United dan beberapa pasukan lagi.

Featured Image: TRW Kelantan FC


Kejohanan Karate Asia Edisi Ke-19 Di Melaka Tanpa Kelibat Shamendran

Kelibat Jaguh karate negara, Sharmendran Raghonathan tidak akan kelihatan di Kejohanan Karate Asia Edisi Ke-19 yang akan berlangsung di Pusat Perdagangan Melaka (MITC), Ayer Keroh bermula 21-23 Julai hadapan.

Pengesahan ini hadir menerusi Presiden Persekutuan Karate Malaysia (MAKAF), Datuk Nur Azmi Ahmad dalam sidang media kejohanan yang berlangsung di Auditorium Majlis Sukan Negara (MSN), pada hari ini.

Atlet berusia 30 tahun terlepas peluang beraksi di kejohanan ini ekoran mengalami kecederaan semasa sesi latihan pusat di Mesir, bulan lalu. Difahamkan, Institut Sukan Negara (MSN) telah memberi “lampu hijau” buat Sharmendran bertanding namun Azmi mahu “menyimpan” atlet berusia 30 ini agar benar-benar bersedia untuk beraksi di temasya Sukan Asia kelak.

“Kecederaannya tidak begitu serius, tetapi saya perlukan dia di Sukan Asia. Kami akan gantikan dia dengan Syafiq. Kalau Syafiq berjaya dapatkan pingat emas, ini menjadi cabaran kepada Sharmendran kerana kami akan pilih yang terbaik untuk ke Sukan Asia,” katanya.

Dalam sidang media yang sama, Azmi turut meletakkan sasaran buat 22 atlet karate negara yang akan bertanding di kejohanan ini dapat memperbaiki pencapaian mengutip dua pingat gangsa di Kejohanan Karate Asia pada penghujung tahun lalu di Uzbekistan dengan merangkul sekurang-kurangnya satu pingat emas.

“Saya sasarkan 1 pingat emas sebab itu adalah target (sasaran) yang saya letak semasa mula-mula memegang jawatan (presiden) dahulu. Ini adalah ‘kerja rumah’ untuk mereka.

“Tujuan kita nak dapat pingat emas sebab beri manfaat kepada negara, selain kejayaan untuk atlet itu sendiri, bahkan MAKAF juga membantu Malaysia membutirkan pingat. Saya sebagai presiden beri apa yang mereka perlu, mereka juga perlu beri saya satu pingat emas,” ulasnya.

Untuk pengetahuan semua, kejohanan ini bakal mempertandingkan sejumlah 17 kategori secara keseluruhan iaitu 11 kategori individu lelaki dan wanita dalam acara Kata dan Kumite mengikut kelas berat masing-masing. Sementara itu, baki enam lagi kategori adalah berpasukan Kata dan Kumite bagi lelaki dan wanita.

Seramai lebih 500 atlet karate dari 32 negara bakal menyemarakkan kejohanan kejohanan kali ini termasuk atlet No.1 dunia dari Jepun, Kakeru Nishiyama dalam acara Kata lelaki serta atlet No.3 dunia dari Jordan, Abdul Rahman Almasatfa dalam acara Kumite lelaki.

Dalam pada itu, Kejohanan Para Karate Asia Ke-2 akan turut berlangsung serentak dengan Kojohanan Karate Asia Ke-19 di venue yang sama bagi memastikan atlet para menerima  tumpuan yang sama ketika kejohanan itu nanti.


VIDEO: Gol ‘chip’ Dominique kejutkan PJ City

Dua gol daripada penyerang Mauritania, Dominique da Sylva memastikan Terengganu FC mengejutkan Petaling Jaya City (PJ City) di Stadium Majlis Bandaraya Petaling Jaya (MBPJ), sebentar tadi.

Gol pertama hadir pada separuh masa pertama apabila Dominique mengambil peluang hasil daripada kesilapan Mahali Jasuli melakukan ‘backpass’ gagal sampai kepada rakan sepasukannya.

Dominique pantas merampas bola tersebut dan melakukan larian solo dari garisan tengah padang sebelum menewaskan penjaga gol The Pheonix, Ahmad Syihan pada minit ke-31.

31' | GOL DA SYLVA!@FCTerengganu kini mendahului PJ City FC menerusi jaringan Dominique Da Sylva. #CIMBLigaSuper2020#PJCTER#MFLLive pic.twitter.com/Ypc3uiJRBg

Pada minit ke-73 Dominique sekali lagi menjaringkan gol buat Terengganu FC untuk memastikan mereka mendahului dengan lebih selesa, dua gol dihadapan.

Menerusi satu lorongan cantik oleh Faiz Nasir kepada penyerang tinggi lampai itu, Dominique melakukan larian melepasi tiga pertahanan PJ City kemudiannya melakukan ‘chip’ terus ke dalam gol.

73' | GOL DA SYLVA!@FCTerengganu menggandakan kedudukan selepas Dominique Da Sylva mencatat gol kedua beliau di Stadium Bandaraya Petaling Jaya. #CIMBLigaSuper2020#PJCTER#MFLLive pic.twitter.com/C4ik3kJn6w

Kedudukan 2-0 kekal sehingga pengadil, Wan Mohamad Tarmizi Wan Ibrahim meniup wisel menandakan tamatnya perlawanan.

Ketika ini Dominique yang merupakan bekas penyerang yang beraksi di Liga Vietnam telah mengumpul enam gol dalam saingan sulung di CIMB Liga Super 2020.


All England 2022: Juara Dunia Perlukan Lebih Sejam Tundukkan Beregu Muda Wei Chong-Kai Wun

Beregu lelaki muda negara, Man Wei Chong dan Tee Kai Wun melakukan debut di Kejohanan Badminton Terbuka Seluruh England (All England) 2022 dengan menentang juara Kejohanan Dunia BWF 2021, Takuro Hoki dan Yugo Kobayashi.

Di atas kertas, Wei Chong-Kai Wun yang menduduki ranking ke-45 dunia dilihat beregu yang mudah untuk ditewaskan oleh beregu dari Jepun yang menduduki ranking ke-4 dunia itu.

YONEX All England Open Badminton Championships 2022MD – Round of 32               🇯🇵Takuro HOKI🏅21 18 23 🇯🇵Yugo KOBAYASHI🏅17 21 21 🇲🇾Wei Chong MAN               🇲🇾Kai Wun TEE🕗 in 65 minutes https://t.co/idK8ZXuMXC

Namun begitu, perlawanan yang berlangsung pada awal pagi tadi menyaksikan pemain berusia 22 dan 21 tahun masing-masing ini tumpas pada set pertama dengan skor 17-21 berhasil bangkit untuk meraih kemenangan di set kedua dengan skor 21-18 sekaligus membawa kepada set penentuan.

Di set penentuan, Wei Chong-Kai Wun memberikan tentangan sengit sehingga mata ‘deuce‘ sebelum Hoki-Kobayashi memenanginya dengan skor 23-21. Untuk makluman semua, perlawanan ini berlangsung dalam tempoh 65 minit permainan.

Sebagai tambahan, pertarungan antara Wei Chong-Kai Wun menentang Hoki-Kobayashi ini merupakan yang pertama di pentas antarabangsa.

Sementara itu, Hoki-Kobayashi yang berjaya mara ke Pusingan 16 bakal menentang beregu tuan rumah, Ben Lane dan Sean Vendy.

Featured Image: Badminton Association of Malaysia


Terbuka Thailand: Lee Zii Jia Tumpaskan Jurulatih Sendiri Untuk Ke Pentas Final

Jaguh perseorangan badminton negara, Lee Zii Jia menempah tiket ke pentas akhir saingan Terbuka Thailand 2022 – Jelajah Dunia Super 500 BWF – selepas menumpaskan penolong jurulatihnya sendiri, Liew Daren.

Daren yang juga merupakan “sparring partner” di bawah kelab naungannya, Lee Zii Jia Badminton Club ditumpaskan dengan skor 21-16, 13-21 dan 21-14 di peringkat separuh akhir yang berlangsung hari ini.

Pertarungan melibatkan pemain bebas (independent) berusia 24 dan 34 tahun masing-masing ini berlangsung dalam tempoh masa hampir satu jam permainan di atas gelanggang.

GR TOYOTA GAZOO RACING Thailand Open 2022MS – Semi final21 13 21 🇲🇾Zii Jia LEE🏅16 21 14 🇲🇾Daren LIEW

🕗 in 51 minutes https://t.co/avGzjZl1cW

— BWFScore (@BWFScore) May 21, 2022

Selain itu, kemenangan ini menjadikan Zii Jia melebarkan rekod pertemuan menentang Daren kepada dua kemenangan berturut-turut daripada dua pertembungan secara keseluruhan di pentas antarabangsa.

Pada masa yang sama, ini juga menjadi kemaraan sulung Zii Jia ke pentas akhir kejohanan Jelajah Dunia (World Tour) pada tahun ini.

Sementara itu, Zii Jia yang mara ke pentas akhir akan berentap samada dengan pemain Jepun, Kodai Naraoka (ranking ke-48) atau pemain China, Li Shi Feng (ranking ke-49) di pentas akhir, esok.


Khairul Izuan Mahu Bantu ‘Polis’ Sertai Liga Super 2023

Penyerang baharu PDRM FC, Khairul Izuan Rosli tidak sangka peluangnya untuk beraksi masih ada pada baki saingan Liga Premier selepas sukar mendapat tawaran sejak awal musim ini.

Pemain berusia 31 tahun itu bersyukur apabila masih diberi kepercayaan untuk mempertaruhkan aksi selepas diikat oleh PDRM meskipun telah menanti agak lama apabila musim ini hanya sempat beraksi di pentas Liga M3 bersama Tok Janggut Warriors FC.

Sudah pasti, Izuan enggan mensia-siakan peluang yang diberi dan ini adalah masa yang tepat untuk membuktikan kudratnya masih berbisa untuk membantu PDRM pada baki saingan musim ini.

“Saya rasa amat bersyukur kerana masih lagi diberi kepercayaan untuk beraksi sebab sebelum ini belum mendapat apa-apa tawaran.

“Saya juga masih belum puas dan walaupun pada awal musim tidak beraksi, saya tidak berputus asa untuk cuba mendapat tempat dan akhirnya dapat juga bersama PDRM.

“Saya telah dipanggil oleh pihak pengurusan untuk ujian percubaan selama tujuh hari dan Alhamdulillah rezeki masih ada untuk musim ini,” katanya.

Sebelum ini, bekas penyerang Kelantan itu fokus kepada perniagaan kedai makan bersama isterinya selepas berakhir tugas bersama UiTM FC.

Dia telah melakukan 12 penampilan dalam kesebelasan utama menyaksikan pasukan itu berada di tangga tercorot saingan Liga Super 2021.

Justeru, musim ini amat penting untuk Izuan terus mempamerkan aksi cemerlang dalam usaha membantu PDRM layak ke pentas Liga Super, musim depan.

“Misi saya ke PDRM adalah untuk membawa pasukan ini ke Liga Super, jadi saya perlu bekerja lebih keras sebab ini bukan tugas mudah.

“Insya-Allah saya akan memberikan yang terbaik untuk kita ke Liga Super dan di sini juga saya teruja sebab turut dibantu oleh sahabat lama saya, Azmi Muslim,” tambahnya.

PDRM ketika ini menghuni tangga keenam Liga Premier dengan 11 mata.


Izham Tarmizi, Azrif Nasrulhaq Sertai Sri Pahang Secara Pinjaman Selama Semusim

Selepas mendapatkan dua pertahanan Johor Darul Ta’zim (JDT), pasukan berpangkalan di pantai timur, Sri Pahang FC turut mengikat dua orang lagi pemain daripada kelab yang sama iaitu penjaga gol dan bek kanan.

Dua individu yang menyertai skuad berjulukan Tok Gajah itu ialah Izham Tarmizi dan Azrif Nasrulhaq yang berusia 31 tahun masing-masing.

Kemasukan kedua-dua pemain itu diumumkan secara rasmi menerusi pelbagai platform media sosial milik kelab berkenaan, pada hari ini.

Rekrut seterusnya, Azrif Nasrulhaq yang menyertai Sri Pahang juga sebagai pinjaman selama semusim dari JDT. pic.twitter.com/pOwwpkjlel

— SRI PAHANG FC (@OfficialPahang) December 29, 2022

Dimaklumkan, Izham serta Azrif menyertai Sri Pahang dengan kontrak pinjaman selama setahun.

Bagi Izham, ruang untuk penjaga gol kelahiran negeri Terengganu ini merebut posisi No.1 dalam skuad Tok Gajah dilihat sedang terbuka luas pada saat ini.

Ianya berikutan Sri Pahang bertindak tidak menyambung kontrak dan melepaskan penjaga gol utamanya, Mamadou Samassa baru-baru ini.

Semalam, Sri Pahang telah mengumumkan mengikat khidmat pertahanan tengah, Fadhli Shas secara tetap dengan kontrak selama dua tahun dan pertahanan kiri, Syazwan Andik secara pinjaman selama setahun daripada JDT.

Featured Image: JOHOR Southern Tigers


Terbuka Indonesia: Tang Jie-Valeree Kandas Di Suku Akhir, Disingkirkan Beregu No.4 Dunia

Gandingan beregu campuran negara, Chen Tang Jie dan Valeree Siow terpaksa menerima hakikat kandas di peringkat suku akhir saingan Terbuka Indonesia 2022.

Pasangan yang bergandingan sejak minggu lalu ini kandas selepas ditumpaskan oleh beregu China yang menghuni ranking keempat dunia, Wang Yi Lyu dan Huang Dong Ping, sebentar tadi.

Dalam pertembungan tersebut, Tang Jie-Valeree tumpas secara “straight set” dengan keputusan 12-21 dan 14-21 dalam tempoh masa sekitar setengah jam permainan di Gelanggang 2, Istora Senayan.

EAST VENTURES Indonesia Open 2022XD – Quarter final          🇨🇳Yi Lyu WANG🏅21 21 🇨🇳Dong Ping HUANG🏅12 14 🇲🇾Tang Jie CHEN          🇲🇾Valeree SIOW

🕗 in 33 minutes https://t.co/DYcnur55A0

— BWFScore (@BWFScore) June 17, 2022

Dengan kekalahan ini, tumpuan Tang Jie-Valeree akan beralih kepada kejohanan seterusnya iaitu Terbuka Malaysia 2022 yang akan berlangsung bermula 28 Jun kelak di Kuala Lumpur.

Di kejohanan tersebut, Tang Jie-Valeree akan berhadapan cabaran pertama daripada pasangan Jepun, Yuki Kaneko dan Misaki Matsutomo di Pusingan 32.

Sementara itu, Yi Lyu-Dong Ping yang berhasil meneruskan kemaraan ke pentas separuh akhir Terbuka Indonesia akan bertemu rakan senegaranya, Zheng Si Wei dan Huang Ya Qiong pada hari esok untuk merebut tempat ke perlawanan akhir.

Featured Image: Badminton Association of Malaysia


Piala Thomas 2020: Pemain-Pemain ‘Power’ Cedera, Pasukan England Umum Tarik Diri

Pasukan England mengumumkan menarik diri daripada kejohanan Piala Thomas 2020 yang akan berlangsung dalam masa 3 hari sahaja lagi di Aarhus, Denmark.

Perkembangan mengejutkan itu diumumkan oleh badan induk negara bagi sukan terbabit iaitu Badminton England menerusi laman sesawang dan pelbagai platform media sosialnya, tengah malam tadi.

🗞 News | England team withdrawn from Thomas Cup🔽 More 🔽https://t.co/FxU0m1Crnx pic.twitter.com/oMyT5XSILu

Difahamkan, alasan mereka menarik diri daripada kejohanan berpasukan lelaki ini disebabkan oleh kecederaan yang dialami oleh pemain-pemain ‘top-ranked’ mereka.

Hal ini menyebabkan Badminton England tidak dapat mempertaruhkan pasukan yang kompetitif dan disebabkan itu, England yang diundi di dalam Kumpulan D terpaksa membuat keputusan yang sukar menarik diri daripada kejohanan ini.

Artikel Berkaitan – Undian Piala Thomas & Uber 2020: Kedua-Dua Pasukan Malaysia Dalam Kumpulan D

Penarikan diri ini menyebabkan Kumpulan D hanya tinggal tiga pasukan sahaja iaitu Jepun, Malaysia dan Kanada.

Featured Image: Badminton England / Badminton Photo


James Salah Seorang Pertahanan Terbaik Liga Super Musim Ini – Azzmi

Pengendali PDRM FC, Azzmi Ab Aziz memuji pertahanan import skuad berjulukan Sang Saka Biru, James Okwuosa yang menampilkan aksi cemerlang dalam membantu benteng pertahanan mereka musim ini.

Azzmi turut menyifatkan James sebagai salah seorang pertahanan terbaik di liga musim ini selepas menyaksikan pemain berusia 32 tahun tersebut beraksi baik menentang lawan-lawan yang jauh lebih hebat seperti Pahang dan Sabah.

“James, saya boleh cakap dia, mungkin kalau ada dua pertahanan tengah (terbaik), dia salah satu yang terbaik di Liga Malaysia tahun ini, musim ini. Saya boleh katakan begitu.”

“Bagusnya untuk pemain muda, mereka boleh belajar dengan dia. Pembacaannya terhadap permainan, ketenangannya. Saya boleh kata kalau ada dua pertahanan tengah (terbaik), dia salah seorang daripadanya.” ujar Azzmi dalam sidang media selepas perlawanan menentang Sabah.

We welcome former Nigeria international, James Okwuosa as our centerback for this season! Now, let’s play for real! 🔵🔴#pdrmfc #sangsakabiru #upthecops https://t.co/1zZvYzNpL4 pic.twitter.com/VQWgUS3oIB

— PDRM Football Club (@officialpdrmfc) February 3, 2023

Mengulas lebih lanjut berkenaan corak taktikalnya yang dilihat sangat defensif, Azzmi mengakui lebih berminat untuk bermain dengan lebih menyerang tetapi kualiti skuad yang dimilikinya menyebabkan dirinya perlu beraksi dengan lebih berdisiplin.

Pada masa yang sama, pengendali berusia 48 tahun itu tidak menolak kemungkinan untuk mendapatkan seorang lagi penyerang asing yang dapat membantu pasukan ketika melakukan serangan balas.

Dalam perlawanan tersebut, Nabil Ahmad Lapti menjadi wira buat The Cops menerusi jaringan tunggal perlawanan dalam memastikan tiga mata penuh dimiliki mereka dalam aksi menentang Sabah.

Ketika ini, PDRM FC berada di tangga kelapan liga dengan 19 mata dan meraih status ‘pembunuh gergasi’ selepas menewaskan Kedah, Selangor dan yang terbaharu, Sabah.

Featured Image: PDRM Football Club


Khidmat Tomas Trucha Dikekalkan, Manzoor Azwira Kemudi Penang 2023

Pasukan yang menamatkan saingan Liga Super 2021 di tempat ketiga iaitu Penang FC mengumumkan mengekalkan khidmat ketua jurulatihnya, Tomas Trucha untuk mengharungi saingan Liga Malaysia musim hadapan.

Sebelum ini, terdapat spekulasi yang mengatakan jurulatih kelahiran Republik Czech ini akan ‘dinaikkan pangkat’ menjadi pengarah teknikal pada tahun 2022 sekaligus mengosongkan kerusi ketua jurulatih skuad Haria Penang Haria itu.

Bagaimanapun, pengumuman rasmi oleh pelbagai laman sosial pasukan Penang semalam telah menutup spekulasi tersebut dengan Tomas disambung perkhidmatannya sebagai ketua jurulatih.

Antara perkembangan lain, Penang turut memaklumkan Manzoor Azwira yang akan mengikuti kursus kejurulatihan AFC Pro Diploma dikekalkan sebagai Penolong Ketua Jurulatih 1 sebagai persediaan untuk mengambil alih tugas sebagai ketua jurulatih pada tahun 2023 setelah selesai kursus terbabit.

Sementara itu, Penang juga mengumumkan bekas pengendali Perak FC, Chong Yee Fatt turut dilantik sebagai Penolong Ketua Jurulatih II. Perkara ini dilakukan susulan pihak mereka menerima perkhabaran awal berhubung kemungkinan setiap pasukan dikenakan syarat untuk mempunyai dua orang jurulatih dengan kelayakan lesen AFC Pro Diploma.

Featured Image: Penang Football Club


Video: Pengadil Liga Rusia Suruh Pemain ‘Osom’ Ganti Lambungan Syiling

Satu perlawanan dalam saingan Liga Perdana Rusia melibatkan Krylia Sovetov menentang FC Rostov pada sabtu lalu menyaksikan satu perkara menarik dan di luar kebiasaan dilakukan sebelum sepak mula.

Kebiasaannya, sebelum sepak mula perlawanan, pengadil bersama kapten daripada kedua-dua pasukan akan bertemu di tengah padang bagi menentukan pasukan manakah akan memilih untuk memulakan perlawanan atau memilih bahagian padang menerusi lambungan syiling.

Bagaimanapun, dalam perlawanan kelapan liga melibatkan kedua-dua pasukan tersebut, difahamkan, pengadil perlawanan tertinggal duit syiling itu dalam bilik persalinan.

Justeru dia membuat keputusan menentukannya dengan meminta kedua-dua kapten pasukan untuk bermain permainan tangan ‘rock, paper & scissors’ atau lebih dikenali sebagai ‘osom’ di Malaysia.

Hasilnya, selepas empat percubaan, kapten Krylia Sovetov, Aleksandr Soldatenkov memenangi permainan tersebut mengalahkan kapten FC Rostov, Makism Osipenko.

Perlawanan tersebut berkesudahan dengan pasukan tuan rumah, Krylia Sovetov menumpaskan lawanya 4-2 di Samara Arena. Ini merupakan kemenangan ketiga yang diraih oleh Krylia Sovetov dan ketika ini mereka menghuni tangga kesepuluh liga.

Sementara itu, FC Rostov pula berada di kedudukan ke-14 daripada 16 pasukan bertanding selepas mengharungi 8 perlawanan pada musim ini.

Anda boleh menonton ‘osom’ yang dilakukan oleh kedua-dua kapten pada pautan video di bawah:


Piala AFF 2020: Aspek Bertahan Indonesia Ke-2 Terbaik Kumpulan B – Mampukah Dibolosi Penyerang Malaysia?

Selepas mengharungi tiga perlawanan di kejohanan Piala AFF Suzuki 2020, Indonesia yang akan menjadi lawan Malaysia pada Ahad nanti meletakkan diri mereka sebagai pasukan kedua terbaik daripada segi aspek bertahan.

Berdasarkan statistik, Indonesia bukan sahaja merekodkan bolos kurang berbanding Malaysia tetapi turut mengungguli dalam beberapa aspek bertahan seperti ‘tackles won’ dan ‘duels won’.

Baca: Bahagian Serangan Indonesia Paling Tajam Kalangan Kumpulan B

Persembahan terbaik Indonesia ketika bertahan dapat dilihat semasa mereka menentang Vietnam baru-baru ini. Skuad garuda yang dibimbing oleh Shin Tae-yong berhasil mengekang Vietnam daripada menjaringkan sebarang gol.

Perkara ini perlu diambil serius oleh barisan serangan Malaysia memandangkan skuad kendalian Tan Cheng Hoe ini tidak mempunyai pilihan selain menang ketika menentang Indonesia pada perlawanan terakhir peringkat Kumpulan B sekiranya mahu layak ke saingan kalah mati.

Mampukah pemain-pemain di barisan serangan seperti Safawi, Luqman Hakim, Arif Aiman, Shahrel Fikri, Syafiq Ahmad, Guilherme de Paula serta Faisal Halim menembusi benteng seterusnya merobek gawang Indonesia?

Featured Image: AFF Suzuki Cup